Ini Perbezaan Antara Diesel Dan Petrol

Kedua-dua petrol dan diesel diperolehi dari minyak mentah yang terperangkap dalam perut Bumi kita.

Kedua-dua jenis bahan bakar ini boleh dijumpai dan digunakan di mana-mana, di mana diesel menguasakan enjin yang lebih besar seperti trak, bot dan kren manakala petrol menguasakan enjin yang lebih kecil seperti kereta dan motosikal.

Pernah tak anda terfikir kenapa perkara ini berlaku? Dan juga, apa yang terdapat dalam diesel yang membuatkannya lebih efisyen dan sesuai untuk untuk gerakan tetap, sedangkan petrol sering menyebabkan pecutan "shoulder-jolting"?

Kedua-duanya mudah ditemui kerana sama penting, dan mempunyai kelebihan serta kekurangan masing-masing.

Minyak mentah adalah gabungan hidrokarbon yang tidak teratur. Molekul-molekul hidrogen dan karbon ini membentuk sama ada rantaian atau gelang linear panjang yang dipanggil sebatian siklik.

Titik didih rantai atau cincin ini adalah berkadar dengan saiznya. Ini jelas kerana untuk memecahkan rantai molekul yang panjang lebih berat berbanding memecahkan rantai molekul yang pendek.

Kita boleh mengeksploitasi ciri-ciri ini untuk menapis minyak atau memisahkan rantai antara satu sama lain.

Mula-mula sekali, minyak mentah yang diekstrak dicurahkan ke dalam relau gergasi. Relau tersebut kemudiannya dipanaskan.

Pemanasan yang berlaku akan menyuling minyak mentah dan proses ini dipanggil penyulingan fraksional kerana ia menyebabkan minyak mentah berpecah.

Dan secara menegak, kawasan yang berbeza dalam relau ini tertakluk kepada suhu yang berbeza. Suhu yang paling rendah ada pada bahagian kepalanya dan semakin meningkat apabila bergerak ke arah bawah, di mana ia berada pada suhu maksimum.

Seperti yang dimaklumkan, rantaian yang lebih panjang lebih sukar untuk dipecahkan berbanding rantai yang lebih pendek.

Oleh itu, suhu berbeza ditetapkan pada kawasan-kawasan yang berlainan dalam relau ini bagi membolehkan kita untuk mengekstrak rantaian karbon dengan panjang yang berbeza dari minyak mentah.

Proses pembahagian kemudian membolehkan kita untuk mengekstrak pelbagai bahan api dari minyak mentah.

Di bahagian atas relau, rantai atau bahan bakar karbon yang lebih ringan dengan titik didih yang lebih rendah iaitu di antara 40 hingga 205 ℃ diperolehi, seperti LPG dan petrol.

Di bahagian tengah pula, bahan api yang lebih padat dengan titik didih yang lebih tinggi iaitu 250 hingga 350 ℃ diperoleh, seperti diesel.

Kini jelas mengapa petrol boleh menyebabkan pecutan "shoulder-jolting", disebabkan ia lebih ringan dan menyala dengan lebih cepat berbanding diesel yang padat.

Walau bagaimanapun, kerana mempunyai ciri yang padat, diesel mengandungi lebih banyak hidrokarbon dan oleh itu mempunyai lebih banyak tenaga per unit isipadu berbanding petrol.

Biasanya, petrol terdiri daripada rantai berulang tidak lebih dari 9 atom karbon, manakala rantai yang membentuk diesel mengandungi sekurang-kurangnya 14 atom karbon.

Diesel tidak dapat meruap dengan cepat seperti petrol, tetapi kerana ia lebih likat dan melekit jadi ia hanya terkandung sebanyak 132 x 106 J dalam setiap galon, manakala petrol sebanyak 155 x 106 J setiap galon.

Akibatnya, kenderaan yang dikuaskan oleh diesel lebih berorientasikan jarak berbanding kenderaan yang didorong oleh petrol.

Bagaimanapun, walaupun sebuah trak tidak dapat menghasilkan RPM yang pantas, namun ia mampu menghasilkan tork yang menakjubkan dan oleh itu menghasilkan kuasa iaitu keupayaan untuk menggerakkan beban yang besar.

Ketidakupayaan kenderaan yang lebih kecil untuk menghasilkan tork sebesar ini disebabkan oleh enjinnya. Operasi enjin diesel berbeza dengan enjin petrol.

Petrol lebih mudah menyala berbanding diesel. Jika anda nyalakan api dan jatuhkan ke dalam tangki petrol, lihat bagaimana ia terbakar serta-merta. Disebabkan ini, enjin petrol menggunakan palam pencucuh.

Dalam enjin petrol, campuran udara dan petrol dimampatkan oleh omboh dan kemudian dinyalakan oleh percikan api.

Bagaimanapun, bahan api diesel tidak begitu mudah terbakar. Dalam enjin diesel, udara dimampatkan terlebih dahulu dan kemudian diesel disuntik.

Udara termampat dibakar dan udara dalam enjin diesel ini dimampatkan dengan begitu kuat sehinggakan bahan api diesel menyala sebaik sahaja ia disuntik.

Pencucuhan yang stabil memerlukan lebih banyak mampatan, yang menghasilkan lebih banyak haba dan menghasilkan keupayaan yang lebih besar untuk melakukan kerja.

Pencucuhan yang stabil mempunyai kelebihan lain iaitu memastikan bahawa bahan api dimanfaatkan.

Jumlah tenaga kimia yang ditukarkan menjadi tenaga mekanikal oleh enjin diesel jauh lebih tinggi berbanding jumlah yang ditukar oleh enjin petrol. Akibatnya, kecekapan enjin diesel jauh lebih besar daripada kecekapan enjin petrol.

Bagaimanapun, untuk menjana dan mengekalkan tork yang kuat, enjin mesti mempunyai kekuatan yang besar.

Oleh itu, enjin diesel adalah lebih kukuh dan lebih berat. Masalahnya, semakin berat sesebuah peralatan, semakin besar getarannya.

Getaran kuat menjadikannya ia mudah untuk mengalami kerosakan. Oleh itu, enjin diesel umumnya memerlukan lebih banyak penyelenggaraan berbanding enjin petrol.

Tambahan pula, disebabkan oleh jisim enjin diesel yang besar, ia sentiasa terjebak dalam kitaran yang ganas. Dengan jisim yang besar, ia mempunyai ketahanan terhadap gerakan atau inersia.

Jadi, enjin diesel mesti mencapai pemampatan yang lebih besar untuk menghasilkan tork yang lebih besar untuk menggerakkannya.

Dan untuk menjana dan mengekalkan tork yang lebih besar ini, ia memerlukan komponen yang lebih berat yang sudah tentu menambahkan jisimnya.

Selain itu, pembakaran diesel menghasilkan asap tebal atau apa yang dipanggil jerebu dan jelaga iaitu zarah-zarah hitam yang dihasilkan oleh pembakaran separa.

Jerebu adalah bahan yang menyebabkan hujan asid, sementara jelaga membahayakan mata dan kulit kita. Lebih menakutkan, ia terbukti boleh menyebabkan kematian jika disedut.

Petrol juga sama berbahaya seperti diesel. Disebabkan menghasilkan karbon dioksida dan karbon monoksida ketika pembakaran berlaku, petrol juga dibenci di seluruh dunia kerana menjadi penyebab utama kepada pemanasan global.

Untuk menghasilkan karbon dioksida dan karbon monoksida apabila dibakar, petrol mengalami kebencian sejagat sebagai punca utama pemanasan global.


Kisah Serangan Siber yang Pertama di Dunia Berlaku Pada Tahun 1834

Penipuan yang berlaku dalam pasaran saham merupakan satu masalah yang besar. Terdapat beratus-ratus aduan yang dilaporkan setiap minggu terhadap peniaga saham yang mencuba pelbagai cara untuk menaikkan atau menjatuhkan harga saham. Tujuan mereka adalah untuk menarik minat pembeli dan penjual supaya dapat membuat keuntungan yang besar melaluinya.

Kebanyakan cara yang mereka gunakan adalah untuk memastikan pelabur melihat atau mendengar maklumat palsu mengenai naik turunnya sesuatu pasaran saham itu. Mereka akan menghasut pelabur untuk membeli saham dengan harga yang lebih tinggi daripada nilai pasaran atau menjual saham mereka lebih rendah daripada nilai sebenarnya.

Pada tahun 1800-an, perkara ini mungkin kelihatan mustahil untuk berlaku kerana ketiadaan internet bagi membantu pemindahan data serta maklumat dengan segera atau serta-merta. Akan tetapi, penipuan saham sebenarnya telah berlaku sejak dahulu lagi.

Pada tahun 1830-an, sepasang adik-beradik yang merupakan pegawai bank yang korup telah menemui cara bagaimana untuk memanipulasi teknologi pada masa itu supaya mereka boleh mendapat kelebihan dalam pasaran bon. Menurut Inc.com, apa yang dilakukan oleh adik-beradik itu merupakan serangan siber yang pertama berlaku di dunia.

Pada tahun 1790-an, Perancis telah mencipta rangkaian data kebangsaan yang pertama di dunia. Sebuah majalah yang diterbitkan pada tahun 1843 melaporkan bahawa rangkaian data itu adalah sistem telegraf mekanikal yang menggunakan signal Semaphore.

Rangkaian itu diperbuat daripada menara yang mempunyai talian penyambung. Di atas setiap menara terdapat satu mekanisma dengan beberapa pemegang padanya. Mekanisma ini boleh digerakkan dalam pelbagai konfigurasi yang mewakili setiap tulisan atau abjad yang berbeza.

Menara-menara ini ditempatkan dalam satu garisan lurus sisi pandangan antara satu sama lain. Operator akan menggunakan teleskop untuk melihat mekanisma di menara yang berada di belakang dan di hadapan rantaian mereka untuk menyesuaikan maklumat yang akan disalurkan.

Dengan menggunakan cara ini, sesuatu maklumat itu boleh dihantar dengan lebih cepat berbanding surat atau akhbar yang menggunakan sistem mel.

Pada tahun 1834, Francois dan Joseph Blanc telah menemui cara untuk memintas sistem telegraf dan melakukan penipuan. Pasaran saham di Paris merupakan pasaran saham terbesar di Perancis dan memberi pengaruh yang besar kepada pasaran saham di beberapa bandar lain di negara itu seperti Bordeaux dan lain-lain lagi.

Pasaran yang besar itu menjadi petunjuk kepada betapa pantasnya perdagangan bon kerajaan telah berkembang. Sekiranya pasaran bon di Paris meningkat, maka pasaran di Bordeaux juga akan naik. Namun, pasaran di Bordeaux hanya akan meningkat setelah beberapa hari kemudian kerana perkhidmatan pos mengambil masa untuk menyampaikan berita itu.

Blanc bersaudara itu telah menemui ahli konspirasi yang lain di Paris untuk memantau pasaran saham di sana dan menyampaikan berita mengenai perubahan trend kepada operator telegraf di Tours.

Operator yang bertugas itu kemudian akan menghantar maklumat tersebut ke Bordeaux sebelum ketibaan mana-mana akhbar atau surat daripada perkhidmatan pos dari Paris.

Perkara ini membolehkan Blanc bersaudara untuk bertindak beberapa hari sebelum trend pasaran saham berlaku dan mendahului mana-mana pelabur lain yang berdagang di pasaran saham Bordeaux.

Namun, sistem telegraf ini dimiliki dan dikendalikan oleh pihak kerajaan. Blanc bersaudara tidak boleh hanya merasuah operator telegraf untuk memasukkan sebarang mesej atau maklumat tambahan yang diperlukan mereka. Sebaliknya, mereka perlu mencari cara bagaimana untuk menyembunyikan maklumat rasmi yang disahkan melalui sistem telegraf itu.

Sistem kod telegraf mempunyai simbol yang sama dengan backspace, menunjukkan bahawa huruf yang sebelumnya harus diabaikan. Dengan menambah simbol backspace kepada maklumat mengenai sama ada pasaran di Paris naik atau turun, Blanc bersaudara dapat memintas mesej apa yang mereka perlukan tanpa perlu mengubah apa-apa yang dihantar melalui sistem itu.

Penipuan yang dilakukan Blanc bersaudara itu berterusan selama dua tahun lamanya. Apabila operator di Tours yang bersekongkol dengan Blanc bersaudara itu jatuh sakit, dia memberitahu seorang rakannya bagaimana untuk mengendalikan sistem telegraf itu agar dapat menggantikan tempatnya.

Operator baru itu menyedari perkara itu adalah satu kesalahan dan melaporkannya kepada pihak berkuasa. Pada tahun 1837, Blanc bersaudara telah dihadapkan ke mahkamah.

Akan tetapi, Francois dan Joseph Blanc tidak disabitkan dengan kesalahan kerana tiada undang-undang nyata ketika itu terhadap penggodaman sistem telegraf. Tidak lama selepas perbicaraan itu, terdapat undang-undang baru telah diperkenalkan untuk menutup kelemahan sistem telegraf ini.

Kisah manipulasi teknologi yang dilakukan oleh Francois dan Joseph Blanc ini jelas menunjukkan serangan siber bukanlah hanya berlaku pada zaman moden sahaja. Serangan siber dan penggodaman sering kali berlaku secara senyap dan tidak diketahui, seperti yang dilakukan oleh adik-beradik itu.

Kini, mana-mana sistem yang dibina itu pasti mempunyai kelemahan. Kelemahan ini akan dicari dan dimanipulasikan oleh pihak yang mempunyai kepentingan peribadi.


Kisah Pelukis "Wizard of Oz" Yang Menjadi Raja Buat Seketika dan Berakhir Menjadi Kaki Mabuk

Novel The Wonderful Wizard of Oz telah diterbitkan pada tahun 1900. Penulisnya L. Frank Baum dan pelukis ilustrasinya William Wallace Denslow merupakan orang kuat dalam penghasilan kesusasteraan kanak-kanak yang terkenal di seluruh dunia itu.

Buku itu telah memperkenalkan dunia kepada watak-watak ikonik seperti Lionard Cowardly dan Wicked Witch of the West. Pada masa itu, para pengkritik mengumumkan bahawa buku itu merupakan kisah dongeng Amerika yang sejati. Populariti novel itu semakin memuncak apabila ia terus dipergiatkan dengan bantuan beberapa filem dan lakonan pentas.

Novel yang mengisahkan tentang pengembaraan Dorothy Gale ini sebenarnya merupakan projek kedua yang menguntungkan bagi Baum dan Denslow. Karya pertama mereka iaitu Father Goose : His Book telah diterbitkan setahun sebelum itu iaitu pada 1899.

Pada mulanya, tiada syarikat penerbitan yang berani mengambil risiko terhadap karya mereka itu kerana pasangan itu tetap bertegas mahu menyertakan lukisan ilustrasi berwarna mereka yang mahal.

Akhirnya syarikat George M. Hill Co. bersetuju untuk menerbitkan koleksi puisi itu tetapi hanya jika pasangan penulis dan pelukis itu bersetuju untuk menanggung kos percetakan. Baum dan Denslow bersetuju dan buku itu berjaya dijual sebanyak 75,000 naskah. Ia merupakan satu jumlah yang besar pada tahun 1899.

Dengan keuntungan dan populariti yang dikecapi dalam masa yang singat, pasangan itu kemudian mengembangkan karya mereka melalui persembahan pentas bertajuk The Wizard of Oz. Mereka telah melantik Paul Tietjens sebagai komposer dengan Baum sebagai penulis skrip dan Denslow pula sebagai pereka kostum dan set pentas.

Usaha itu merupakan satu kejayaan besar. Sebanyak 300 persembahan diadakan di Broadway sahaja. Pada tahun 1911 pula, produksi persembahan itu mengadakan jelajah di seluruh Amerika Syarikat. Jalan cerita bagi pertunjukan pentas itu juga sudah menyimpang jauh daripada kisah asal dalam novel.

Dalam novel The Wonderful Wizard of Oz, watak para penyihir bukanlah watak yang penting dan watak Wicked Witch of the West tidak wujud sama sekali. Begitu juga dengan teman pengembaraan Dorothy yang asalnya adalah seekor lembu bernama Imogene tetapi diubah kepada seekor anjing bernama Toto dalam lakonan pentas.

Watak-watak baru yang lain termasuklah King Pastoria II, Tryxie Tryffle dan Cynthia Cynch. Baum kemudian meluahkan rasa ketidakpuasan hatinya kepada pihak produksi. Dia juga malah mempunyai pertikaian dengan Denslow mengenai bayaran royalti.

Memandangkan Denslow berkongsi hak cipta novel asal yang mereka hasilkan, dia merasakan sumbangannya adalah setara dengan Baum. Walau bagaimanapun, Baum tidak bersetuju dengan pandangan itu dan ia memusnahkan kerjasama antara mereka.

Namun, bayaran royalti yang diterima Denslow daripada penjualan buku itu sudah cukup baginya untuk membeli Pulau Buck, sebuah pulau kecil di kawasan Bermuda.

Denslow kemudian membina sebuah rumah batu menyerupai istana lama dan mengisytiharkan dirinya sebagai raja. Gelaran rasmi yang diberikan kepada dirinya sendiri adalah Raja Denslow I, Keturunan Diraja Pulau Denslow dan Pelindung Terumbu Karang.

Semasa bermastautin di pulau itu sebagai raja tidak rasmi, Denslow terus memanfaatkan kejayaan lukisan ilustrasinya. Dia pernah menghasilkan kartun susulan Scarecrow and Tin Man dan diterbitkan dalam akhbar-akhbar di Amerika Syarikat. Namun, usahanya itu gagal dan dibayangi oleh kartun ciptaan Baum iaitu Queen Visitor from the Marvelous Land of Oz yang diterbitkan pada masa yang sama.

Walaupun Denslow terus melukis, namun ia tidak dapat menandingan kejayaan awalnya. Dia terus menghasilkan lukisan bertajuk The Pearl and the Pumpkin pada tahun 1904 untuk disesuaikan menjadi teater muzikal yang mewah.

Walaupun pengkritik memuji kehebatan produksinya itu tetapi ditamatkan setahun selepas ia mula dipentaskan pada 1905. Salah satu sebab ia berakhir mungkin kerana plotnya yang hampir sama dengan The Wizard of Oz membuatkan penonton cepat bosan.

Sementara itu, Baum pula telah menerbitkan novel susulan Oz yang pertama bertajuk The Marvelous Land of Oz pada masa yang sama dengan John R. Neill menjadi pelukis ilustrasi.

Pada tahun 1908, Denslow akhirnya telah menjual pulaunya itu dengan harga USD 30,000 (bersamaan USD 800,000 hari ini) dan berpindah ke New York. Dia yang tidak dapat mencari kerja tetap mula ketagihan alkohol. Di akhir-akhir kariernya, Denslow bekerja sementara untuk beberapa agensi pengiklanan kecil.

Dia akhirnya meninggal dunia pada tahun 1915 ketika berusia 58 tahun akibat radang paru-paru. Baum pula terus berkolaborasi dengan Neill untuk menghasilkan buku-buku Oz dengan 13 siri lagi.

Walau bagaimanapun, tiada satu pun karya siri Oz yang dapat menandingi keaslian dan popular seperti yang dihasilkan Denslow. Karyanya terus diterbitkan semula sehingga hari ini. Selain itu, watak Humpty Dumpty yang dikenali sekarang juga adalah hasil ilustrasi Denslow. Walaupun dia gagal mengekalkan status raja dan kerajaannya, Denslow tetap menjadi Raja Ilustrasi buku kanak-kanak.


Sejarah Pengasas Gitar Fender yang Langsung Tak Pandai Bermain Gitar

Dilahirkan pada 10 Ogos 1909 di California, Amerika Syarikat, Clarence Leonidas "Leo" Fender adalah pengasas kepada Syarikat Pengilangan Instrumen Elektrik Fender atau lebih dikenali ramai sebagai Fender sahaja.

Selain merupakan salah satu pengeluar gitar paling terkenal di dunia, Fender juga merupakan syarikat pertama yang menghasilkan gitar elektrik, Fender Telecaster, yang diperkenalkan pada tahun 1950.

Gitar elektrik sebenarnya sudah wujud dan diperkenalkan sekitar 20 tahun sebelum penghasilan Telecaster, namun model gitar elektrik Fender itu adalah hasil revolusioner dan dengan cepat menguasai dunia muzik.

Walaupun pencipta Telecaster itu dikenali sebagai pakar dalam pembuatan gitar dan mempunyai impak yang besar dalam industri muzik, Leo Fender sebenarnya tidak pernah belajar bagaimana untuk bermain instrumen yang disempurnakannya itu.

Mula meminati bidang elektronik sejak usia muda, Fender telah menerima kotak yang mengandungi bahagian radio dan bateri terbuang daripada bapa saudaranya yang menjalankan perniagaan kedai elektrik automotif.

Fender hanya berusia 13 tahun ketika dia melawat ke kedai bapa saudaranya itu. Dia menjadi begitu terpesona dengan bunyi yang keluar daripada radio yang dipasang oleh bapa saudaranya itu.

Beberapa tahun kemudian, dia telah mengembangkan minatnya itu dengan mendirikan sebuah kedai kecil di kediaman ibu bapanya dengan membaiki radio.

Selepas menamatkan pengajian dari Higherton Union High School pada tahun 1928, dia kemudian melanjutkan pengajiannya di Fullerton Junior College dalam jurusan perakaunan. Walaupun dia mahir dalam bidang ekonomi, Fender terus mempelajari tentang elektronik dan membaiki peralatan elektrik dengan sendiri.

Hasil kerja utamanya adalah penghasilan enam sistem bunyi yang dibinanya untuk satu kugiran tempatan bagi kegunaan mereka untuk sebuah pertunjukan di Hollywood.

Pada waktu itu, Fender sudahpun bekerja sebagai seorang penghantar barangan dan kemudian menjadi seorang akauntan di Consolidated Ice and Cold Storage Company di Anaheim.

Pada tahun-tahun berikutnya, Fender telah beberapa kali bertukar pekerjaan. Dia pernah bekerja sebagai akauntan untuk Jabatan Lebuh Raya California dan di sebuah syarikat tayar.

Pada masa yang sama juga, dia telah bertemu dengan cinta hidupnya, Esther Klosky, dan mereka telah berkahwin pada tahun 1934. Era Kemelesetan Besar yang melanda Amerika telah menyebabkan Fender kehilangan pekerjaan dan pada tahun 1938, dia dan isterinya telah kembali ke Fullerton di mana Fender telah membuka kedai pembaikan radionya sendiri.

Fender Radio Services mula ditubuhkan dengan bermodalkan USD 600 yang dipinjam Fender. Tidak lama selepas itu reputasinya mula berkembang dan Fender menjadi popular di kalangan kumpulan muzik tempatan. Dia membina serta menjual sistem bunyi dan amplifiers untuk gitar akustik bagi kegunaan kumpulan muzik dalam persembahan mereka.

Fender bekerjasama dengan Doc Kauffman untuk menghasilkan gitar pertamanya. Kauffman sebenarnya adalah seorang pereka yang bekerja di Rickenbacker, sebuah syarikat pengeluar gitar.

Mereka berdua kemudian menubuhkan K&F Manufacturing Corporation yang menghasilkan gitar Hawaii dengan pembesar suara dan amplifier. Pada tahun 1944, dua orang pencipta itu telah mereka gitar riba keluli dengan pickup elektrik dan telah dipatenkan oleh Fender.

Setahun selepas itu, syarikat mereka mula menjual gitar riba itu bersama dengan amplifier Fender. Semasa berakhirnya Perang Dunia Kedua, suasana muzik di Amerika Syarikat juga berubah. Band-band besar menjadi kurang popular dan kugiran-kugiran kecil semakin banyak seperti cendawan tumbuh selepas hujan.

Dengan genre baru seperti rhythm and blues dan swing, kugiran-kugiran ini lebih gemar menggunakan gitar elektrik. Pada penghujung tahun 1940-an, permintaan instrumen itu meningkat dengan ketara. Pada masa itu, model gitar yang paling mudah didapati ialah Rickenbacker Spanish Electro dan Log Les Paul.

Pada tahun 1946 pula, Leo Fender telah mengasaskan Fender Musical Instruments Corporation. Dia menyedari tentang keperluan untuk gitar yang lebih ringkas, mudah dimainkan, boleh memanjangkan bunyi dan boleh dilaraskan. Fender kemudian mula bekerja menghasilkan prototaip yang baru.

Dia menyiapkan model itu pada tahun 1949 dan setahun kemudian Fender Esquire dihasilkan. Tidak lama selepas itu gitar model itu ditukar nama kepada Broadcaster dan pada tahun 1951, gitar itu dikenali dengan nama Telecaster. Model Telecaster merupakan gitar elektrik paling terkenal pernah dihasilkan.

Namun, nama gitarnya terkenal itu terpaksa ditukar kerana masalah hak cipta. Ini kerana sudah terdapat sejenis dram bernama Broadkaster yang dihasilkan oleh syarikat Gretsch. Syarikat itu menghantar telegram kepada Fender dan mengeluh mengenai nama model gitarnya itu.

Pada tahun 1953, Fender memulakan projek barunya menghasilkan model gitar elektrik yang dinamakan Stratocaster. Model itu kemudian menjadi salah satu gitar paling laris terjual sejak diperkenalkan termasuk beberapa lagi produk lain syarikatnya seperti Bass Precision De Luxe, Jazz Bass dan Fender Bassman Amplifier.

Apabila tiba era 60-an, Leo masih lagi bekerja keras dalam kedua-dua bidang perniagaannya serta sektor kajian dan pembangunan untuk menghasilkan produk baru. Akibat jangkitan sinus streptokokus yang dialaminya sejak tahun 50-an menjejaskan kesihatannya, Fender akhirnya terpaksa menjual syarikatnya kepada Columbia Broadcasting System.

Pada tahun 1965, CBS telah membayar USD 13 juta untuk syarikatnya itu walaupun dia tetap menjadi perunding Fender untuk sementara waktu. Leo juga bersetuju untuk tidak terlibat dalam industri instrumen muzik dalam masa 10 tahun akan datang.

Tidak lama selepas itu, Leo Fender telah berjaya sembuh dari penyakitnya dan menubuhkan syarikat baru bernama Tri-sonic pada tahun 1971. Dia memulakan syarikat itu bersama rakan kongsinya iaitu Forrest White dan Tom Walker.

Leo dan Walker menjadi pereka amplifier sementara White pula menumpukan pada rekaan gitar. Mereka berhati-hati supaya reka bentuk model mereka tidak menyerupai model CBS Fender. Pada tahun 1974, mereka telah menukar nama syarikat itu kepada Musicman.

Leo Fender kemudian dipilih sebagai presiden syarikat itu. Mereka mempunyai permulaan yang baik tetapi pada penghujung 1970-an, perniagaan mereka semakin menurun. Pada tahun 1985 Leo Fender meninggalkan syarikat itu dan menjualnya kepada Ernie and Sterling Ball.

Tidak lama selepas itu Leo dan rakan lamanya, George Fullerton, membentuk pula syarikat baru iaitu G&L Guitars pada tahun 1979. Mereka menghasilkan gitar yang sama dengan model asal yang dihasilkan Fender tetapi dipertingkatkan dengan sistem elektronik dan tremolo moden.

Pada tahun yang sama juga isteri Fender iaitu Esther meninggal dunia akibat kenser. Leo yang tidak kenal erti penat lelah itu meneruskan kerjayanya dan menghasilkan beberapa lagi paten baru pada tahun berikutnya.

Hari terakhir dia bekerja adalah pada 20 Mac 1991. Ketika itu kesihatannya amat teruk disebabkan beberapa serangan strok dan penyakit Parkinson. Pada 21 Mac 1991, dia meninggal dunia dan dikebumikan di Fairhaven Memorial Park di Santa Ana, California.

Walaupun Leo Fender belajar bermain piano semasa zaman kanak-kanak, dia tidak pernah langsung belajar bagaimana untuk bermain gitar walaupun menghabiskan sebahagian besar masanya membangunkan dan memegang instrumen itu setiap hari sehingga dia meninggal dunia.

Pada tahun 2009, Leo Fender dikurniakan Anugerah Grammy Teknikal kerana sumbangannya terhadap kepentingan teknikal yang luar biasa dalam bidang rakaman. Dia telah mengubah industri muzik dan pencapaiannya itu tidak dapat dijangkau oleh orang lain.


5 Idea Gila Yang Pernah Diperjuangkan oleh Gerakan Feminisma

Feminisma adalah sejenis kepercayaan bahawa setiap lelaki dan wanita perlulah mempunyai hak sama rata dan peluang. Golongan feminisma memperjuangkan matlamat ini melalui gerakan politik, idealogi dan gerakan sosial bagi memastikan wanita mempunyai taraf yang sama dengan lelaki.

Peranan golongan ini memang tidak dinafikan. Antara perjuangan mereka adalah memperjuangkan hak wanita untuk membuang undi, bekerja, menerima gaji setaraf lelaki, membeli hartanah, menerima pendidikan, hak sama rata dalam perkahwinan dan cuti bersalin.

Namun, dalam sejarah, terdapat juga pejuang feminisma yang lebih radikal memperjuangkan sesuatu yang mungkin dianggap gila atau pelik oleh sesetengah pihak. Kali ini, pihak Iluminasi ingin berkongsi 5 idea gila yang pernah diperjuangkan oleh gerakan feminisma ini.

"Hurricane" merupakan perkataan bahasa Inggeris yang bermaksud puting beliung. Seorang aktivitis gerakan feminisma, Roxcy Bolton tidak gemarkan penggunaan perkataan "hurricane" itu sendiri. Menurutnya, perkataan tersebut kedengaran seolah-olah seperti "her-icane" dan begitu feminin, seolah-olah mengaitkan malapetaka yang berlaku dengan wanita.

Oleh itu, beliau telah mencadangkan perkataan tersebut ditukar kepada "him-icane". Pihak The National Weather Service walau bagaimanapun menolak permintaan mengarutnya itu. Beliau bagaimanapun berjaya dalam memperjuangkan supaya nama-nama puting beliung diselang-selikan dengan nama lelaki bermula tahun 1979.

Sekiranya anda tidak tahu, kebiasaannya nama-nama puting beliuang diberikan dengan nama wanita. Selepas permintaan Roxcy, akhirnya nama lelaki turut digunakan sebagai nama puting beliung.

Kondom telah wujud pada penghujung abad ke 19 sebagai alat pencegahan kemahilan yang mempunyai peratusan kejayaan yang tinggi. Namun, tahukah anda bahawa pada peringkat awal penjualan kondom, ianya telah ditentang keras oleh golongan feminisma ini.

Akibat daripada gerakan feminisma ini, 30 negeri di Amerika Syarikat telah meluluskan undang-undang yang mengharamkan penghasilan kondom. Ketika mana segelintir pihak menentang penjualan kondom kerana didakwa boleh disalahgunakan orang lelaki untuk melakukan seks bebas.

Golongan feminisma ini sebaliknya menentang penjualan kondom kerana mereka tidak mahu hanya orang lelaki yang berkuasa mencegah kehamilan, sebaliknya wanitalah yang mempunyai kuasa untuk membuat keputusan dalam proses perangan kehamilan.

Ketika tahun 60-an, nama Valerie Solanas begitu popular setelah beliau menerbitkan SCUM Manifesto, satu gerakan radikal yang mendakwa orang lelakilah yang bertanggungjawab terhadap segala kerosakan yang wujud di atas muka bumi. SCUM merupakan singkatan kepada Society For Cutting Up Men.

Menurut beliau lagi, untuk memperbetulkan masalah ini semua lelaki haruslah dihapuskan dan satu masyarakat yang terdiri daripada hanya golongan wanita mestilah diwujudkan. Dalam manifesto ini, beliau menggesa semua wanita menjatuhkan kerajaan yang dimonopoli lelaki, menghapuskan sistem kewangan dan menghapuskan golongan lelaki untuk mencapai hidup yang lebih sejahtera di atas muka bumi.

Hubungan seksual merupakan satu keperluan dan fitrah semulajadi bagi lelaki dan wanita yang sudah berkahwin. Namun, salah seorang aktivis feminisma yang radikal,  Andrea Dworkin  berpendapat bahawa hubungan seksual merupakan penghinaan seorang lelaki terhadap seorang wanita.

Selain itu, beliau juga tidak menggalakkan wanita melahirkan anak lelaki. Menurutnya, setiap orang anak lelaki merupakan pengkhianat kepada ibunya dan apabila besar kelak bakal menjadi perogol atau mengeksploitasi golongan wanita.

Seorang aktivis dari Perancis, Luce Irigaray bukan sahaja mempunyai idea yang sukar difahami tetapi juga sukar diterima akal. Menurutnya, formula E=mc2 untuk mengira jumlah tenaga (E merujuk kepada Energy) sebagai seksis dan berat sebelah. Hal ini kerana dalam formula ini, pemalar "c" yang merujuk kepada halaju cahaya seolah-olah memberikan keutamaan kepada halaju cahaya dan mengabaikan halaju lain yang tidak kurang pentingnya.

Selain itu, beliau turut mendakwa bahawa subjek fizik itu terlalu seksis. Beliau berpendapat bahawa terdapat konspirasi daripada ahli fizik lelaki yang menjadikan subjek mekanik bendalir (fluid mechanic) kurang diberi perhatian berbanding subjek mekanik pepejal (solid mechanics).

Beliau mendakwa bahawa ahli fizik lelaki dengan sengaja tidak mendalami dan mengkaji topik mekanik bendalir memandangkan badan lelaki tidak mempunyai "cecair" pada badan mereka. Cecair disini merujuk kepada darah haid dikeluarkan oleh wanita setiap bulan.


Ohaguro - Trend Kecantikan Masyarakat Jepun Purba Mewarnakan Gigi Menjadi Hitam

Pada masa kini, memiliki gigi yang putih merupakan idaman setiap orang. Gigi yang putih juga menggambarkan seseorang itu sangat menjaga kebersihan gigi dan penampilan diri mereka. Maka tidak hairanlah wujudnya banyak servis memutihkan gigi yang ditawarkan di hospital dan klinik.

Namun, tahukah anda suatu ketika dahulu di Jepun, memiliki gigi berwarna hitam merupakan idaman setiap wanita? Benar, memiliki gigi yang diwarnakan dengan warna hitam dianggap sebagai satu simbol kecantikan bagi wanita di Jepun. Terdapat satu terma untuk ini, iaitu Ohaguro.

Mengikut beberapa sumber sejarah, budaya Ohaguro ini dikatakan sudah wujud seawal era Kofun (250-538). Ini juga dapat dibuktikan dengan penemuan tulang dan gigi menandakan amalan ini sudah diamalkan sejak sekian lamanya.

Amalan ohaguro turut dinyatakan beberapa kali dalam catatan-catatan sejarah antaranya Genji Monogatari, buku popular dari abad ke 12 yang dianggap sebagai novel pertama di dunia.

Malah, banyak catatan sejarah menunjukkan amalan kecantikan ini masih diamalkan pada era terkemudiannya, iaitu era Heian (794-1185). Pada awalnya, setiap lelaki dan wanita remaja dalam lingkungan umur 15 tahun akan mewarnakan gigi mereka sebagai tanda mereka sudah menginjak ke alam dewasa.

Pada penghung era Heian, amalan ini sangat popular dalam kalangan wanita daripada golongan aristokrat, terutamanya mereka yang masih muda dan sudah bersedia untuk berkahwin. Malah, kaum lelaki turut mewarnakan gigi mereka.

Menariknya, amalan Ohaguro ini pernah diharamkan sewaktu pemerintahana Maharaja Meiji pada tahun 1870 sehingga menyebabkan budaya ini hampir pupus ditenggelami zaman. Namun pada masa kini, anda masih dapat melihat amalan ini masih diamalkan oleh segelintir orang Jepun terutamanya Geisha untuk acara-acara tertentu.

Suatu ketika dahulu, wanita yang memiliki wajah yang dicat putih dianggap cantik. Oleh itu, memiliki gigi yang gelap ini dianggap sebagai pelengkap kepada muka wanita yang berwarna putih itu.

Selain dianggap cantik, terdapat beberapa sebab lain mengapa amalan ini diamalkan masyarakat dahulu kala. Mereka percaya, mewarnakan gigi ini sebenarnya dapat menyembunyikan warna gigi yang kekuningan. Warna gigi yang kekuningan ini dianggap mencacatkan senyuman wanita yang memiliki muka yang sangat putih.

Selain itu, dengan mewarnakan gigi dengan warna hitam, ianya dapat menyembunyikan segala kecacatan pada gigi dan bahan-bahan yang digunakan dipercayai dapat memberikan perlindungan tambahan kepada gigi seperti halangan daripada pembentukan kaviti dan menguatkan gusi.

Selain golongan atasan yang mengamalkan budaya ini, samurai juga dikatakan melakukannya sebagai bukti taat setia kepada tuan atau ketua mereka.

Proses mewarnakan gigi ini dilakukan dengan menggunakan sejenis larutan yang dikenali sebagai kanemizu. Kanemizu ini dihasilkan melalui campuran serbuk besi, cuka, teh dan wain beras. Campuran kesemua bahan ini akan menghasilkan larutan hitam yang kemudiannya disapu pada gigi.

Walaupun campuran bahan ini dikatakan efekftif digunakan sebagai pewarna pada gigi, sesetengah pihak mengatakan larutan ini mempunyai bau yang kurang menyenangkan. Selain itu, larutan ini dikatakan hanya bertahan pada gigi selama beberapa hari sahaja dan mereka yang mengamalkannya perlu mewarnakan kembali gigi mereka selepas beberapa hari.

Pada masa kini, anda hanya boleh melihat amalan ohaguro ini di dalam filem, persembahan teater dan juga matsuri (festival tradisional). Malah, sesetengah golongan geisha juga masih mewarnakan gigi mereka dengan warna hitam untuk acara-acara tertentu.

Selain Jepun, amalan mewarnakan gigi ini dipercayai turut diamalkan oleh segelintir etnik atau kaum di India dan Madagascar yang masih diamalkan sehingga ke hari ini.


Ini Sebabnya Kenapa Anda Perlu Berhati-hati Menggunakan Emoji

Adakalanya sesuatu perkara dirasakan seperti tidak dapat diungkapkan melalui kata-kata. Mungkin begitulah yang dialami oleh pemain tenis bertaraf dunia, Andy Murray, ketika menghadapi salah satu hari bersejarah dalam hidupnya.

Melalui satu hantaran Twitternya pada tahun 2015, Murray berjaya 'menceritakan' tentang segala persiapan menjelang hari bahagianya di jinjang pelamin. Walau bagaimanapun, tweet tersebut tidak mengandungi sebarang perkataan.

Ia hanya mempunyai satu siri emoji yang sudah cukup menggambarkan kesemua persiapan ke gereja, cincin perkahwinan, sesi fotografi, majlis sambutan, perasaan gembira dan segala-gala yang berkaitan dengan perkahwinannya.

Tweet Murray dianggap sebagai satu permulaan dalam bentuk komunikasi yang baru. Menurut Vyvyan Evans, seorang profesor linguistik yang juga merupakan penulis buku "The Emoji Code: The Linguistics behind Smiley Faces and Scaredy Cats", emoji adalah satu bentuk komunikasi bersifat universal pertama yang tidak dapat dipertikaikan lagi. Ia juga mula dianggap bahasa universal terbaru di dunia.

Apabila Keith Broni iaitu seorang pakar psikologi perniagaan diambil bekerja sebagai penterjemah emoji pertama di dunia untuk membantu pihak Today Translations pada tahun 2017, ia telah menimbulkan satu persoalan. Jika benar emoji merupakan lingua franca global pertama di dunia, mengapa ia masih perlu ditafsir dan diterjemah?

Broni menjelaskan yang di sebalik gembar-gembur tersebut, emoji pada dasarnya bukanlah bersifat "sejagat" mahupun merupakan suatu "bahasa" sebenar. Ia adalah sejenis alat linguistik untuk melengkapkan penggunaan bahasa seharian. Dalam erti kata lain, emoji dengan sendirinya tidak boleh membentuk sebuah kod komunikasi antara dua pihak. Sebaliknya, ia hanya digunakan sebagai 'penambah perisa' dalam teks dan mesej di media sosial seolah-olah seperti satu tanda baca tambahan.

Ia bukanlah menidakkan nilai kewujudan emoji, namun Broni percaya bahawa dalam zaman moden ini, emoji mampu menyelesaikan masalah yang telah membelenggu prosa dan teks sejak dulu lagi. Keterbatasan yang wujud telah menjadi batu penghalang bagi ramai penulis untuk menyatakan nuansa, nada dan emosi dengan tepat dalam mesej yang ingin disampaikan melalui penulisan.

Emoji memberikan peluang bagi para penulis untuk menyuntik konteks emosi dan rasa empati ke dalam e-mel, teks pesanan dan hantaran media sosial. Dengan emoji, seseorang boleh meluahkan perasaan dengan mudah dan lebih "natural" sebagaimana yang biasa dilakukan apabila bersemuka sambil menggunakan ekspresi wajah atau gerak isyarat.

Selain itu, memandangkan komunikasi elektronik kini menjadi lebih pendek, pantas dan mengandungi lebih banyak bahasa percakapan, penggunaan emoji dilihat sebagai suatu keperluan. Jika tiada muka senyum atau bergurau, baris mesej yang pendek berisiko untuk dibaca sebagai sesuatu yang negatif, biadab atau bersifat mengarah.

Namun begitu, kebergantungan terhadap emoji untuk merapatkan jurang tersebut juga boleh mencetuskan masalah lain. Kebiasaannya, emoji yang diakses melalui telefon pintar di seluruh dunia adalah tidak jauh berbeza. Akan tetapi, maksud sebenar di sebalik penggunaannya mungkin sangat ketara - bergantung kepada budaya, bahasa dan generasi.

Misalnya, simbol thumbs-up mungkin memberi makna keizinan atau "OK" dalam budaya di Malaysia dan juga di Barat. Walau bagaimanapun, tradisi di sesetengah lokasi dari Greece dan Timur Tengah mungkin menterjemahkannya sebagai sesuatu yang kesat malah boleh menyinggung perasaan.

Begitu juga dengan emoji 'malaikat' dengan gelung halo di atas kepala yang biasa digunakan sebagai tanda 'suci' atau telah melakukan sesuatu perkara baik. Emoji yang sama itu dilihat sebagai isyarat kematian dan boleh dianggap sebagai suatu ugutan di China.

Di China juga, emoji yang hanya sedikit tersenyum tidak dianggap sesuatu yang menggembirakan langsung. Penggunaan emoji ini menandakan rasa tidak percaya, curiga dan boleh menjadi tanda seseorang sedang mengejek anda.

Kekurangan sifat kesejagatan dalam penggunaan emoji ini pernah ditekankan dalam satu kajian bagaimana orang Muslim menyuarakan pandangan dan pemikiran berkaitan Ramadan pada tahun 2017.

Hamdan Azhar dari prismoji.com melaporkan hantaran Twitter mengandungi #ramadan dalam bahasa Inggeris, Jerman, Sepanyol dan Turki lebih tinggi kebarangkalian untuk digunakan bersama emoji hati merah. Sebaliknya, hantaran Twitter dalam bahasa Arab, Urdu dan Parsi kebiasaannya menggunakan emoji bulan sabit.

Begitu juga dengan emoji tangan yang disatukan di mana ia merupakan antara tiga emoji paling kerap digunakan dalam bahasa Inggeris, Perancis, Jerman, Sepanyol, Turki, Parsi dan Indonesia manakala ia berada di tempat ke sembilan dalam bahasa Arab serta amat jarang digunakan di kalangan pengguna Urdu.

Mungkin ini menunjukkan bahawa gaya menyatukan telapak tangan ini tidak mempunyai kaitan dengan doa dan solat bagi orang Islam tetapi di negara Barat, ia sangat berkait rapat dengan simbol keagamaan.

Namun demikian, berlainan pula kisahnya dengan penggunaannya di Jepun iaitu negara asal emoji. Ia biasanya digunakan untuk memberi makna 'terima kasih' atau 'tolong' tanpa menimbulkan sebarang konotasi agama.

Tidak kira bagaimanapun kita mahu sesuatu emoji ditafsir, penerima atau pembacanya mungkin mempunyai suatu pendapat yang lain. Ia juga adakalanya boleh menyebabkan seseorang terpalit dengan kejadian yang lebih rumit. Kita ambil satu kes di Israel yang berlaku awal tahun 2019 sebagai contoh.

Seorang bakal penyewa telah menghantar mesej kepada tuan rumah selepas meninjau rumah yang ingin disewa. Mesej tersebut mengandungi satu siri emoji yang menggambarkan keraian dan kegembiraan. Walaupun begitu, penyewa tersebut kemudian menarik diri.

Malangnya, tuan rumah telahpun memadam kesemua iklan dan menarik kekosongan rumah tersebut dari pasaran. Dia membawa kes tersebut ke mahkamah dan hakim menyatakan emoji yang dihantar itu sudah cukup untuk menggambarkan keinginan mereka untuk menyewa. Akhirnya, 'bakal penyewa' tersebut diarahkan membayar ganti rugi sebanyak 8,000 shekel (RM8,933) dan juga menanggung segala kos guaman tuan rumah.

Menurut Keith Broni, selagi semua individu mengamalkan sikap berhati-hati dalam penggunaan emoji dan menjaga sensitiviti semua pihak, piktograf kecil ini sebenarnya mampu merapatkan jurang komunikasi sesama manusia.


Kisah Babun Yang Berkhidmat Sebagai Tukang Isyarat Kereta Api Selama 9 Tahun

Sebelum ini, iluminasi.com pernah menyiarkan sebuah kisah mengenai Jackie the Baboon yang pernah berkhidmat sebagai tentera Afrika Selatan ketika Perang Dunia Pertama. Kali ini, kami ingin kongsikan bersama anda tentang satu lagi kisah menarik mengenai seekor lagi babun yang pernah menggemparkan dunia.

Pada penghujung abad ke-19, seorang lelaki bernama James Wide bertugas sebagai seorang pengawal di sebuah stesen kereta api di Cape Town, Afrika Selatan. Dalam satu kejadian tragis yang berlaku pada tahun 1877, Wide telah kehilangan kedua-dua belah kakinya akibat kemalangan ngeri.

Selama tempoh 10 tahun bekerja sebagai pengawal, Wide terkenal kerana mahir melompat naik dan turun daripada kereta api yang sedang bergerak. Kerana kemahirannya itu dia memperolehi gelaran sebagai "The Jumper".

Namun, pada suatu hari Wide telah tersilap langkah dan mendarat di trek. Kakinya tersekat dan dia tidak dapat bergerak tepat pada waktunya. Kejadian itu mengakibatkan kereta api seberat 80 tan yang sedang bergerak melanggar kakinya. Kedua-dua belah kakinya yang cedera teruk terpaksa dipotong.

Setelah pulih, Wide telah mencipta sepasang kaki kayu palsu dan merayu agar majikannya memberikannya peluang untuk bekerja semula. Pihak atasan yang bersimpati dengan keadaan Wide telah memberinya tugas sebagai seorang tukang isyarat. Dia bertanggungjawab menyampaikan maklumat kepada konduktor melalui pelbagai isyarat yang diletakkan di atas trek.

Kerja ini tidak memerlukan aktiviti fizikal yang banyak kerana ia boleh dilakukan dengan hanya duduk di atas kerusi. Walau bagaimanapun, Wide masih memerlukan seseorang untuk membantunya pergi dan balik dari kerja.

Wide yang tidak mudah mengalah itu membuat satu troli supaya dia boleh duduk di atasnya. Walaupun troli itu adalah penyelesaian yang praktikal tetapi ia agak memenatkan buat Wide jadi dia mula mencari alternatif lain.

Menurut jurnal sains Nature edisi 1890, Wide telah menemui jawapan kepada masalahnya ketika melawat pasar tempatan pada tahun 1881. Dia telah melihat seekor babun yang sedang memandu kereta kuda. Wide kemudian menemui pemilik babun itu.

Pemiliknya memberitahu bahawa babun baka Chacma itu dilatih untuk mematuhi beberapa arahan asas dan kerja yang setara dengan kekuatan fizikalnya. Ketika itu Wide tahu bahawa Jack adalah penolong yang akan membantunya dalam rutin hariannya. Wide kemudian meminta pemilik babun itu untuk menjual haiwan itu kepadanya.

Mungkin kerana bersimpati terhadap Wide atau harga yang ditawarkan bersesuaian, pemilik babun itu bersetuju untuk menyerahkan Jack. Pemilik babun itu memberitahu Wide supaya memberikan Jack beberapa teguk Cape Brandy setiap malam sebelum tidur jika mahukan haiwan itu bekerja pada keesokan harinya atau ia akan menjadi degil untuk mengikut arahan.

Pada mulanya, Wide hanya melatih Jack untuk menolak troli yang dinaikinya antara rumah dan tempat kerjanya. Selepas beberapa ketika, Wide menyedari bahawa Jack adalah lebih pandai daripada yang disangkanya dan mudah memahami kemahiran yang lebih sukar.

Sebagai contoh, salah satu tugas Wide adalah untuk mengambil kunci daripada loker bertutup untuk diserahkan kepada pemandu kereta api apabila mereka meniup wisel sebanyak empat kali. Jack yang sering melihat perbuatan itu kemudian melakukannya sendiri bagi pihak Wide.

Tidak lama selepas itu, Jack juga belajar bagaimana cara untuk mengendalikan tuas di dalam kotak isyarat yang mengawal bahagian trek. Jack pantas mempelajari sesuatu terutamanya mengenai sistem yang bergantung kepada isyarat bunyi.

Kotak isyarat yang dikendalikan babun itu mempunyai beberapa tuas yang mengawal trek sekiranya ditarik mengikut susunan tertentu. Jack tahu mana satu yang perlu ditarik berdasarkan bilangan tiupan wisel oleh pemandu sama ada satu, dua, tiga atau empat kali. Anjing juga boleh dilatih menggunakan cara ini tetapi babun mempunyai kelebihan lain iaitu tangan seperti manusia.

Di stesen kereta api Cape Town itu, pemandu kereta api dan pekerja lain sudah terbiasa dengan pemandangan seorang lelaki kurang upaya dan seekor babun bekerja bersama-sama.

Walau bagaimanapun, sesetengah penumpang berasa tidak selesa kerana nyawa mereka bergantung kepada seekor babun. Seorang lelaki terkenal dalam masyarakat setempat telah memfailkan aduan terhadap Jack the Baboon dan kerja yang dilakukannya. Akibatnya, Jack dan Wide telah dipecat.

Wide kemudian merayu kepada majikannya untuk mempertimbangkan semula keputusan mereka itu. Dia yang disokong oleh beberapa orang rakan sekerja lain telah berhujah mengenai kebolehan Jack dalam melakukan kerjanya di stesen itu.

Syarikat kereta api itu memutuskan untuk menguji Jack dengan memberikannya senario sukar bagi melihat sejauh mana babun itu bersedia dan dapat menyelesaikannya.

Jack ditempatkan di hadapan satu set tuas dengan dengan susunan yang sama seperti dalam pondok isyarat dan beberapa tiupan wisel dimainkan dengan cepat bagi menguji kecekapannya mengendalikan tuas itu. Jack lulus dengan baik dan syarikat itu memberikan pekerjaan itu kepadanya dan Wide semula.

Sebagai pekerja rasmi Landasan Kereta Api Kerajaan Cape, Jack menerima gaji sebanyak 20 sen sehari atau kira-kira USD 5 hari ini. Pada hari Sabtu, dia diberi bonus tambahan minuman bir dan makanan ringan.

Menggaji Jack terbukti adalah langkah bijak bagi syarikat itu apabila stesen kereta api mereka menjadi tarikan pelancong dari dalam dan luar negara yang ingin menyaksikan babun yang unik itu bekerja. Selain itu, Jack the Baboon juga merupakan pengawal stesen itu yang akan menghalau penceroboh dan pelaku vandalisme.

Pada tahun 1890, Jack the Baboon telah dijangkiti tuberkulosis dan mati. Babun itu telah bekerja selama sembilan tahun untuk syarikat kereta api itu dan tidak pernah melakukan sebarang kesilapan atau mengakibatkan kemalangan selama bekerja di situ.


Model Vespa Paling Bahaya Yang Mampu Memusnahkan Kereta Kebal - TAP 150

"Bukan sekadar sebuah skuter, ia adalah cara kehidupan". Ini adalah slogan bagi jenama Vespa daripada pengeluar motosikal terkenal Itali iaitu Piaggio. Slogan itu dilihat sangat sesuai untuk pengeluar skuter nombor satu di dunia itu.

Pada tahun 1884, Rinaldo Piaggio telah menghasilkan sebuah syarikat pengeluar jentera. Pada mulanya, syarikat itu menghasilkan gerabak kereta api. Beberapa tahun kemudian mereka beralih pula kepada pengeluaran pesawat.

Pada tahun 1917, syarikat itu telah mengembangkan fasiliti mereka dengan membina kilang baru di Pisa, Itali. Pada tahun 1921 pula, Piaggio telah membeli sebuah lagi kilang lain di Pontedera di mana mereka menghasilkan enjin pesawat pengebom.

Walau bagaimanapun, kilang di Pontedera itu mengalami nasib malang apabila menjadi sasara strategik semasa Perang Dunia Kedua. Pada tanggal 31 August 1943, kilang pengeluar enjin itu telah musnah dibom pihak lawan.

Selepas tamatnya Perang Dunia Kedua, anak lelaki kepada Rinaldo iaitu Enrico Piaggio telah menubuhkan satu lagi syarikat baru di bawah Piaggio pada April 1946. Mereka membina kilang baru dengan bantuan negara kuasa sekutu. Ketika itu Enrico menyedari bahawa keperluan orang ramai ketika itu adalah kenderaan kecil dengan harga mampu milik dan sesuai digunakan di jalan raya Itali yang tidak begitu elok.

Diilhamkan oleh motosikal Cushman yang pernah dijatuhkan oleh tentera kuasa sekutu menggunakan payung terjun, Enrico telah mengarahkan agar jurutera Piaggio untuk membina sebuah skuter pada tahun 1944. Mereka kemudian mencipta sebuah prototaip bernama MP5 atau dikenali juga sebagai Paperino.

Pada mulanya, Enrico tidak berpuas hati dengan rupa skuter itu dan meminta seorang jurutera aeronautik, Corradino D'Ascanio, untuk mengubah semula reka bentuknya. Akhirnya pada tahun 1946, model MP6 telah dicipta. Model itu telah dibentangkan kepada Enrico dan pemilik syarikat itu dengan pantas menggelarkan motosikal itu sebagai "Vespa."

Dalam bahasa Itali, "Vespa" bermaksud "Penyengat". Nama itu mungkin diberikan berdasarkan rupa dan bunyi motosikal itu. Pada tanggal 23 April 1946, skuter itu telah dipatenkan di Pejabat Paten Pusat di Florence dan pengeluarannya telah dimulakan.

Vespa merupakan kejayaan sekelip mata dan menjadi begitu terkenal sejurus selepas dilancarkan. Selama 13 tahun sejak Vespa dicipta, penjualannya telah mencapai satu juta unit. Hari ini, jualan kenderaan itu sudah melebihi 16 juta unit.

Banyak pengeluar lain di dunia yang cuba untuk meniru Vespa dengan menghasilkan skuter mereka sendiri, tetapi tiada satu pun daripada mereka yang mampu menandingi kecantikan dan ketahanan skuter buatan Itali itu.

Sepanjang pembuatannya, Vespa mempunyai banyak model dan digunakan untuk pelbagai tujuan. Walau bagaimanapun, terdapat satu model yang kekal dikenali sebagai motosikal paling bahaya pernah dihasilkan. Ia adalah Vespa TAP 150. Model motosikal ini telah ditempah oleh tentera Perancis pada tahun 1950-an.

Vespa TAP 150 ini dihasilkan oleh ACMA, sebuah syarikat pengeluar Perancis yang mempunyai lesen untuk menghasilkan Vespa. Model Vespa ini mula diperkenalkan pada tahun 1956 dan dipertingkatkan pada tahun 1959.

Kenderaan motosikal pada mulanya dirancang untuk digunakan dalam konflik Indochine dan Algeria oleh Troupes Aéro Portées (TAP). Tiga syarikat pengeluar telah memasuki tender untuk menghasilkan kenderaan tersebut iaitu Valmobile 100, Bernardet 250 dan Vespa yang diubah suai. Vespa telah memenangi tender itu dan syarikat ACMA mula menghasilkan 500 buah Vespa TAP 150 ini.

Vespa TAP 150 atau 'Vespa Bazooka' ini mempunyai bingkai yang diperkuat, sebah silinder tunggal 146cm, enjin dua lejang dan mampu menghasilkan kelajuan maksimum 65km sejam. Vespa TAP 150 ini juga dilengkapi dengan M20 iaitu meriam anti-perisai ringan yang dapat menembusi perisai dengan ketebalan 100mm kerana kepala berpandu HEAT yang dipasang padanya.

Walaupun Vespa TAP 150 ini hanya berfungsi sebagai kaedah pengangkutan meriam secara khususnya, tetapi ia juga boleh dipasang dengan senapang atau mesingan untuk ditembak.

Vespa TAP 150 ini tidaklah begitu berguna terhadap kereka kebal dalam konflik yang berlaku di Indochine tetapi ia sangat berkesan terhadap kereta perisai ringan dalam Perang Algeria.

Motosikal ini juga dipersiapkan dalam bentuk sepasang dan boleh dijatuhkan diri pesawat menggunakan payung terjun. Ia dipasang pada palet dan dilindungi dengan beg jerami. Motosikal ini perlu dikendalikan oleh dua orang kerana salah satu skuter akan membawa meriam M20 manakala satu lagi pula akan membawa peluru berpandu.

Vespa TAP 150 yang dijatuhkan menggunakan pesawat boleh digunakan serta-merta sebaik sahaja ia mendarat dan ia adalah senjata yang sangat berkesan. Selain itu, treler tentera juga dipasang dengan tripod supaya Vespa TAP 150 ini boleh dilekatkan di atasnya menjadi sebuah senjata bagi treler itu. Dengan anggaran kos sebanyak $500 sahaja, ia adalah senjata yang sempurna untuk peperangan anti-gerila.

Vespa Bazooka ini bukanlah motosikal tentera pertama yang dihasilkan oleh Enrico Piaggio. Pada awal tahun 1950-an, dia pernah memperkenalkan Vespa model Force Armate kepada pihak tentera.

Walaupun motosikal itu memenuhi piawaian NATO, Enrico secara tiba-tiba berhenti daripada rundingan itu pada tahun 1952. Dia menyatakan tidak mahu lagi berurusan dengan negara dan pihak tentera. Manakala Vespa TAP 150 pula hanya digunakan di Indochine dan Algeria sahaja sebelum penghasilannya ditamatkan.

Hari ini, Kumpulan Piaggio adalah salah satu pengeluar motosikal terbesar di dunia dengan lebih daripada 70,000 orang pekerja dan beroperasi di lebih 50 buah negara. Piaggio memiliki lapan jenama motosikal yang berbeza tetapi Vespa adalah batu permata mereka. Mereka masih menghasilkan model baru dengan reka bentuk tradisional itu dan tidak dapat ditandingi oleh skuter jenama lain.


Sejarah Awal Teori "Big Bang" Yang Diasaskan Oleh Paderi Katolik dan Disokong Pope Pius XII

Sejak 50 tahun yang lalu, teori "Big Bang" telah menjadi salah satu daripada teori mengenai kewujudan alam semesta yang kita diami ini. Ada komuniti saintifik pada hari ini yang menyokong idea bahawa alam semesta ini sebenarnya berkembang.

Dengan kata lain, ia bermula dengan perkembangan pesat keunikan primordial (satu jisim yang wujud sejak permulaan dunia) yang panas dan padat. Alam semesta yang kita ketahui sekarang dikatakan dibentuk sejak 13.8 billion tahun yang lalu.

Kebanyakan orang percaya bahawa seorang ahli astronomi iaitu Edwin Hubble, adalah perintis dalam penyelidikan awal mengenai penemuan teori Big Bang ini.

Pada tahun 1929, kajian Hubble mengenai jarak yang semakin meningkat antara galaksi telah menunjukkan bahawa alam semesta ini sebenarnya berkembang dan fakta inilah yang menjadi asas kepada teori Big Bang.

Walaupun Hubble memainkan peranan pentiang dalam membuktikan tanggapan bahawa alam semesta ini berkembang, tetapi dia bukanlah saintis pertama yang mencadangkan teori itu. Idea ini sebenarnya dikemukakan oleh Georges Lemaitre, seorang ahli astronomi dan ahli fizik Belgium yang prolifik. Selain itu, Lemaitre juga merupakan seorang paderi Katolik Roman.

Lemaitre yang dilahirkan pada tahun 1894 itu telah mendapat pendidikan di sekolah kejuruteraan di Universiti Katolik Louvain. Namun, pendidikannya telah terganggu akibat Perang Dunia Pertama. Dia kemudian memilih untuk menjadi paderi selepas mengalami pengalaman ngeri sebagai pegawai altileri semasa bertugas dalam pasukan tentera Belgium.

Selepas perang tamat, Lemaitre meneruskan kerjayanya dalam bidang fizik dan astronomi. Pada awal tahun 1920-an, dia telah memperoleh ijazah sarjana dalam bidang astronomi daripada University of Cambridge dan kedoktoran di Massachusetts Institute of Technology.

Sepanjang tahun 1920-an, Lemaitre menghabiskan masanya menyelidik teori relativiti umum yang dicadangkan oleh Einstein pada tahun 1917. Pada masa itu, hipotesis Einstein tentang alam semesta statik yang bersaiz terbatas tanpa permulaan adalah teori kosmologi yang paling diterima secara meluas.

Pada tahun 1929, Lemaitre telah menerbitkan sebuah kertas kajian di mana dia berhujah bahawa perhitungan Einstein sebenarnya membuktikan bahawa alam semesta ini berkembang bukannya statik.

Lemaitre kemudian mengembangkan lagi penyelidikannya pada awal tahun 1930-an dan menyatakan bahawa perhitungan Einstein ini membayangkan pelbagai kemungkinan. Kemungkinan itu adalah mengenai perkara sebelum kelahiran alam semesta, tenaga dan jisim  sebenarnya terkandung dalam satu titik tidak terbatas yang dinamakan sebagai "atom primeval".

Ramai yang menjangkakan bahawa pihak berkuasa Gereja Katolik akan bertindak balas secara negatif terhadap seorang paderi mereka yang banyak terlibat dalam penyelidikan saintifik mengenai asal-usul alam semesta. Walau bagaimanapun, perkara sebaliknya yang berlaku.

Hipotesis Einstein tentang alam semesta statik dan terbatas tidak sesuai dengan pandangan Gereja Katolik mengenai kosmologi kerana ia menyatakan bahawa alam semestia ini tidak mempunyai permulaan.

Sebaliknya, teori yang dikemukakan oleh Lemaitre lebih mendapat sokongan gereja. Teorinya itu menunjukkan ada sesuatu yang wujud sebelum terciptanya alam semesta ini dan satu kuasa telah membantu mengembangkan alam semesta ini daripada bentuk atom primeval.

Gereja Katolik telah mendukung teori Lemaire sebagai bukti bahawa kewujudan alam semesti ini adalah kerja Tuhan. Pada awal tahun 1950-an apabila teori Big Bang menjadi terkenal dalam komuniti saintifik, Pope Pius XII secara umum telah menyokong teori itu.

Pope Pius XII adalah Pope yang dilantik sebagai ketua Gereja Katolik sejak 2 Mac 1939 hingga kematiannya pada 9 Oktober 1958. Dia adalah Pope yang dikaitkan dengan skandal menyokong gerakan Nazi Jerman ketika Perang Dunia Kedua.

Pope Pius XII menyatakan teori Big Bang itu merupakan penemuan sains terkini yang melenyapkan segala kepercayaan lain tentang kewujudan alam semesta selama berabad-abad lamanya.

Dengan teori itu juga, Pope Pius XII mengesahkan bahawa jutaan galaksi yang meletus daripada satu atom tunggal itu merupakan kuasa Tuhan pencipta alam. Secara tidak langsung ia membuktikan bahawa Tuhan itu wujud.

Akan tetapi, ramai ahli astronomi dan ahli fizik Katolik termasuk Lemaitre yang menentang kenyataan Pope itu. Kenyataan itu terlalu bergantung kepada teori saintifik yang belum dapat disahkan hanya untuk memuji kewujudan Tuhan. Walaupun Pope Pius XII terus menyokong teori Big Bang itu, namun dia cuba untuk tidak terlalu memujinya di hadapan khalayak umum.

Lemaitre kekal sebagai seorang penganut Katolik yang taat sepanjang hayatnya tetapi menyatakan bahawa teori Big Bang itu hanyalah sebahagian daripada kajian dan pencarian ilmiah untuk kebenaran kosmologi.

Dia mendakwa bahawa teori itu tidak boleh dijadikan sebagai bukti kewujudan Tuhan seperti yang dinyatakan oleh Pope Pius XII. Lemaitre berkata dia akan terus mempercayai kewujudan Tuhan walaupun teorinya itu mungkin terbukti salah.

Walau bagaimanapun, umat Islam percaya bahawa alam semesta ini dicipta oleh Allah SWT seperti yang disebutkan dalam beberapa potong ayat yang terkandung dalam al-Quran. Antaranya ialah surah As-Sajadah ayat 4, Al-Kahfi ayat 51 dan Al-Baqarah ayat 29.


9 Sebab Mengapa Otot Anda Susah Untuk Membesar dan Tak "Sado-sado"

Pasti ramai di antara pembaca iluminasi.com yang mahukan badan yang sado kan? Dan sudah tentu ramai juga yang cuba untuk dapatkan badan idaman, namun gagal atau berhenti separuh jalan.

Ini adalah sesuatu yang biasa berlaku lebih-lebih lagi bagi mereka yang baru. Faktor utama bagi kegagalan ini adalah tidak mempunyai pengetahuan yang betul dalam proses membina otot.

Bagi anda yang ingin memulakan perjalanan membina otot, iluminasi.com kongsikan 9 sebab mengapa otot anda sukar untuk membesar.

Jika anda memang baru sahaja mula "pegang besi", hasil daripada fasa pertama program latihan anda biasanya adalah sesuatu yang anda tak dapat lihat dengan mata kasar iaitu koordinasi anda bertambah baik dalam setiap senaman dan jumlah penguncupan di antara otot-otot anda berkurangan.

Otak anda menjadi lebih cekap dalam berkomunikasi dengan otot dan ia sebenarnya boleh mengaktifkan jumlah serat otot dengan lebih tinggi, biasanya dirujuk sebagai kecekapan neuro-otot.

Jangan lihat badan anda di hadapan cermin selepas 2 minggu dan tertanya-tanya mengapa otot atau badan anda tak membesar. Bersabar dan teruskan usaha, hasilnya akan datang kemudian.

Catatan latihan anda adalah sama penting dengan program yang anda sedang jalani. Bagaimana anda akan tahu apa yang perlu dilakukan hari ini atau apa yang anda telah lakukan minggu lepas jika anda tak mencatat?

Untuk memaksimumkan hipertrofi otot, anda perlu sentiasa mencatat semua latihan, berat yang digunakan, pengulangan yang dilakukan, tempo latihan dan rehat antara set.

Memberi perhatian kepada perkara ini membolehkan anda mengetahui kemajuan dan tahap tenaga anda. Catatan juga cara yang baik untuk melihat kembali bagaimana anda tercedera atau terlebih berlatih.

Dengan adanya telefon pintar, anda kini boleh lakukan catatan melalui aplikasi yang tersedia.

Cuba untuk tidak berlatih secara rawak dan buat satu pelan latihan. Ini adalah cara terbaik untuk tingkatkan kekuatan dan membesarkan otot anda.

Latihan secara rawak mungkin membuatkan anda kelihatan kuat (bagi budak baru), namun ia adalah jauh ketinggalan berbanding program latihan yang terancang dan berkala.

Minggu 1-3: Set pertama 10-12 ulangan, set kedua 6-8 ulangan, set ketiga 3-5 ulangan. Pilih satu pelan dan ikut untuk peningkatan otot yang maksimum.

Sekiranya matlamat anda adalah untuk tingkatkan saiz dan kekuatan, latihan kardio tidak seharusnya menjadi perkara utama dalam program anda.

Latihan HIIT dan sesi kardio ringan boleh diserapkan ke dalam program anda, tetapi keutamaan harus diberikan kepada latihan beban sekitar 3 hingga 4 kali seminggu.

Jika anda masih mampu untuk teruskan latihan selepas latihan beban, tak ada masalah jika anda ingin lakukan senaman kardio. Tetapi ingat, jika anda terlalu letih, latihan kardio boleh melambatkan anda untuk mencapai sasaran.

Hidup dengan terlalu banyak tekanan negatif boleh menjejaskan badan dan kesihatan anda secara keseluruhan. Memang tak mudah, tetapi anda harus lebih tenang dan terkawal.

Cari kerja yang anda suka dan hubungan romantik yang tidak memeningkan kepala. Makan makanan segar dan minum air dengan sepatutnya. Cuba untuk dapatkan tidur yang baik di antara 7 hingga 8 jam setiap malam.

Semakin rendah tekanan, semakin baik badan anda pulih daripada senaman yang anda lakukan. Dan semakin cepat anda pulih, semakin pantas hasil yang anda akan lihat.

Ini boleh dikatakan faktor paling utama yang menghalang otot anda membesar.

Untuk besarkan otot dan badan, anda tak boleh makan seperti mana anda selalu makan. Anda perlukan peningkatan dalam pengambilan kalori untuk menyokong pertumbuhan otot.

Ini termasuk semua tenaga yang digunakan melalui aktiviti fizikal dan proses dalaman. Seperti yang dinyatakan di atas, makan makanan yang segar dan jauhi makanan yang diproses.

Rancang pemakanan anda supaya anda tidak perlu mengambil makanan ringan. Elakkan minuman manis dan semua makanan segera.

Cuba makan daging organik dan minum susu organik. Makan lemak sihat seperti alpukat dan minyak zaitun.

Pastikan badan yang sedang membesar menerima nutrien seperti protein dan karbohidrat yang diperlukan. Ingat, makan makanan yang tidak baik memberikan hasil yang tidak baik.

Ini adalah perkara yang biasa dilihat di dalam gym, iaitu lakukan latihan dengan tidak betul seperti tidak melakukan sesuatu rutin senaman dengan gerakan separuh atau "half reps".

Jangan jadi seperti ini kerana latihan separuh jalan memberikan anda separuh hasil.

Buang ego anda dan gunakan berat bebanan yang sesuai dengan anda.

Dalam jangka masa panjang, anda akan memaksimumkan hasil anda jika latihan anda dilakukan dengan gerakan penuh menggunakan bebanan yang lebih ringan, berbanding bebanan yang lebih berat dengan gerakan separuh.

Senaman "isolation" seperti barbell curl, lateral raise dan calf raise adalah senaman yang baik, namun sering kali dilakukan pada masa yang tidak betul.

Senaman seperti ini sangat penting tetapi harus dilakukan selepas anda melakukan senaman kompaun. Senaman kompaun adalah senaman yang melibatkan lebih daripada 2 sendi dan otot, seperti deadlift, squat, bench press dan banyak lagi.

Manakala senaman isolation adalah senaman yang hanya melibatkan satu otot.

Fokus kepada senaman kompaun di awal latihan ketika mana anda masih segar dan bertenaga. Kemudian, barulah anda lakukan senaman isolation kerana ia memerlukan tenaga yang lebih rendah.

Menghabiskan berjam-jam di gym tidak memberikan anda hasil yang cepat (bagi orang baru). Terlalu lama bersenam akan membuatkan masa untuk badan anda pulih lebih lama dan menambahkan tekanan yang tinggi dalam badan.

Jika anda masih baru, 45 hingga 60 minit sudah memadai jika anda menggunakan masa itu dengan sebaiknya. Terlalu banyak latihan juga boleh mengurangkan hasil yang anda mahukan.


2 Tahun Tinggal di Atas Pokok Setinggi 55 meter - Kisah Julia Butterfly Hill

Semasa kecil, Julia Lorraine Hill atau dikenali dengan Julia "Butterfly" Hill sering menghabiskan zaman kanak-kanaknya dengan berpindah randah dari satu tempat ke tempat yang lain. Ini kerana pekerjaan bapanya memerlukan mereka sekeluarga terpaksa untuk berbuat demikian.

Walaupun Julia pernah tinggal di merata-rata tempat tetapi satu tempat ini amat unik dan berbeza berbanding dengan yang lain. Julia pernah menghabiskan masa selama dua tahun dengan tinggal di atas sebatang pokok yang berusia 1500 tahun dengan ketinggian 180 kaki dari tanah.

Pada tahun 1997, Julia yang baru sahaja pulih daripada kemalangan teruk yang hampir meragut nyawanya telah pergi ke California. Dia ke sana untuk menghadiri satu aktiviti pengumpulan dana raggae yang dianjurkan oleh sebuah organisasi bukan kerajaan.

Persatuan itu ingin mengumpul wang bagi menyelamatkan kawasan hutan yang penting daripada ditebang dan diratakan. Gerakan pencinta alam itu sering dilihat keluar dan masuk kawasan hutan di Humboldt County, bagi melindungi pokok-pokok penting di situ daripada ditebang oleh syarikat pembalak Pasific Lumber Co.

Pada satu ketika, penganjur kutipan derma itu memerlukan orang untuk tinggal di salah sebuah pokok di situ selama seminggu. Kerana tiada sukarelawan yang tampil menawarkan diri, Julia bersetuju untuk melakukannya.

Sebelum ini, Julia tidak pernah terlibat dalam mana-mana acara pergerakan pencinta alam sekitar sekalipun. Namun, dia kemudian telah membuat keputusan untuk bertindak terhadap ketidakadilan sivil ini.

Tidak hanya untuk seminggu, Julia telah mengejutkan semua orang apabila dia menghabiskan masa selama dua tahun untuk tinggal di atas pokok berusia 1500 tahun itu.

Pada tanggal 10 Disember 1997, Julia telah memanjat pokok kayu Redwood setinggi 180 kaki yang dinamakan sebagai Luna. Julia kekal berada di situ dan menjadikan pokok itu sebagai rumahnya sehingga 18 Disember 1999.

Dengan sekelip mata, Julia mendapat sokongan oleh beberapa lagi kumpulan pencinta alam sekitar serta individu lain kerana tindakannya melindungi pokok purba ini daripada ditebang.

Mereka mengambil masa selama 90 minit untuk menaikkan segala kelengkapan yang diperlukan Julia di atas pokok itu. Julia kemudian memanjat sendiri pokok itu. Setelah keletihan, dia berhenti dan mencari tempat untuk berehat.

Selama 738 hari berikutnya, Julia hanya hidup di atas pelantar seluas 1.8 meter persegi sahaja. Semasa berada di atas pokok Redwood itu, dia telah menempuh pelbagai rintangan dari segi cuaca hinggalah kepada ugutan oleh pembalak yang berang dengan tindakannya itu.

Dia pernah menghadapi angin kuat yang bertiup selaju 64km sejam. Malah dia juga pernah menghadapi gangguan helikopter dan pengepungan sepuluh hari yang dilakukan oleh pengawal-pengawal keselamatan syarikat pembalak itu.

Julia juga pernah ditemu ramah oleh sebuah rancangan televisyen di atas pokok itu. Dia menggalakkan lagi agar lebih ramai yang tampil membuat tentangan dan protes terhadap penebangan pokok-pokok purba oleh syarikat pembalakan.

Dengan menggunakan telefon bimbit solar, Julia juga melakukan beberapa wawancara radio. Dia bertahan di atas pokok itu dengan bekalan yang berikan oleh kru sokongan menggunakan tali. Untuk melindungi dirinya daripada malam yang dingin, Julia membaluti dirinya dengan beg tidur dengan ketat dan hanya mempunyai bukaan kecil sahaja untuk dia bernafas.

Selama berada di atas pokok itu, dia mempunyai masa yang cukup untuk mempelajari semua kemahiran kelangsungan hidup yang ada. Akhirnya pada tahun 1999, kata putus akhir telah dicapai antara pencinta alam sekitar dan syarikat Pasific Lumber Co. Syarikat pembalakan itu telah bersetuju untuk menyelamatkan Luna dan kawasan sekitarnya.

Apabila persetujuan telah dicapai, Julia bersetuju untuk meninggalkan pokok yang menjadi rumahnya selama dua tahun itu. Ketika itu, organisasi alam sekitar Earth First! telah berjaya mengumpul derma sebanyak USD 50,000.

Ia adalah jumlah yang dipersetujui kedua-dua pihak untuk dibayar kepada Pasific Lumber Co. sebagai perjanjian memelihara pokok itu. Wang itu kemudian telah diberikan oleh syarikat pembalakan itu kepada Humboldt State University sebagai sumbangan kepada penyelidikan mengenai pemuliharaan hutan.

Perkembangan pokok gergasi Redwood yang diberi nama Luna itu tidak hanya terhenti di situ sahaja. Hampir setahun selepas pokok itu ditinggalkan Julia, terdapat satu keretakan berukuran 32 inci dan 5.8 meter dalam di sekitar pangkal pokok itu.

Luna telah dirawat dengan ubat-ubatan herba semulajadi dan batangnya distabilkan menggunakan kabel keluli. Tidak lama selepas itu Luna sekali lagi telah diselamatkan, kali ini dari serangan yang dilakukan oleh pelaku vandalisme.

Pada tahun 2000, Julia telah menerbitkan sebuah buku berjudul The Legacy of Luna. Buku itu ditulis sebagai sebuah diari harian, menceritakan pengalamannya selama dua tahun berada di atas pokok purba itu.


5 Negeri Paling Tinggi Kadar Jenayah di Malaysia

Setiap orang mempunyai persepsi sendiri berkenaan kadar jenayah di negara kita, dengan stigma-stigma tertentu masih dipegang segelintir individu - mengakibatkan wujud banyak salah tanggapan berkenaan statistik jenayah disebarkan di negara kita.

Negeri-negeri pantai timur kerap dilihat sebagai 'lubuk jenayah' sementara negeri-negeri lain khasnya negeri di pantai barat Semenanjung Malaysia dilabelkan selamat hanya atas hujah persepsi semata-mata.

Benarkah persepsi ini? Mari kita cuba perjelaskan dan perbetulkan stigma yang kita ada dengan fakta dan kajian yang telah pun dijalankan, agar gambaran sebenar dapat kita ketahui.

Setiap tahun, indeks nisbah kadar jenayah di negara kita akan diambil dan dilakukan kajian, bagi mendapatkan angkanya. Indeks nisbah kadar jenayah diukur dengan mengambil kira statistik kes-kes jenayah yang berlaku serta dilaporkan, dibandingkan dengan jumlah populasi penduduk setiap negeri.

Indeks nisbah kadar jenayah di negara kita mengambil kira lima kategori jenayah utama yang biasa berlaku iaitu jenayah, masalah dadah, masalah korupsi, jenayah persekitaran dan lain-lain jenis jenayah.

Angka yang dilaporkan akan menggunakan nisbah perbandingan jumlah statistik jenayah dengan jumlah populasi dinisbahkan seramai 100,000 orang - memberikan gambaran yang lebih adil berkenaan realiti sebenar kejadian jenayah di negara kita.

Secara keseluruhannya, Malaysia mempunyai indeks nisbah kadar jenayah untuk tahun 2017 sebanyak 309.7 untuk setiap 100 ribu orang penduduk, menurun berbanding 355.2 bagi tahun 2016. Walau bagaimanapun, enam negeri di Malaysia mencatatkan indeks jenayah lebih tinggi berbanding indeks jenayah negara secara keseluruhannya.

Enam negeri mencatatkan kadar jenayah lebih tinggi berbanding purata negara kita. WP Kuala Lumpur menduduki kedudukan pertama, mencatatkan kadar lebih dua kali ganda berbanding purata, dengan nisbah 716.9 berbanding 100,000 orang.

Selangor menduduki tempat kedua dengan nisbah 408.6, Negeri Sembilan ketiga 356.6, Melaka, 339.2, Pulau Pinang 318.3 dan Kedah memenuhkan senarai 6 teratas dengan nisbah 315.3.

Walaupun begitu, berita gembiranya keenam-enam negeri ini termasuklah hampir kesemua negeri yang lain kecuali sebuah negeri mencatatkan penurunan kadar jenayah.

Jika anda bertanya kepada kami negeri mana paling rendah kadar jenayahnya, negeri yang layak dinobatkan sebagai negeri paling selamat adalah negeri Sabah.

Bagaimanapun malangnya Sabah adalah satu-satunya negeri yang mencatatkan peningkatan indeks nisbah sepanjang tiga tahun sejak 2015 sehingga 2017, dengan angka 135.7 tahun 2015, 137.6 bagi tahun 2016 kemudian melonjak tinggi 157.7 untuk setiap 100 ribu orang bagi tahun 2017.

Terengganu menjadi negeri kedua paling selamat dalam tahun 2017 dengan nisbah jenayah 186.8, Perak 213.6, Pahang 219.0, Sarawak 230.7 dan negeri keenam paling selamat di Malaysia adalah negeri Perlis dengan kadar jenayah 239.1 berbanding dengan jumlah populasi 100,000 penduduk.

Statistik ini yang baru saja dilaporkan pada bulan Disember 2018 sedikit sebanyak diharap dapat membantu anda memperbetulkan salah tanggapan atau stigma yang ada berkenaan masalah jenayah di negara kita.

Kejadian jenayah memang akan berlaku di mana-mana saja dan penulis berpandangan mustahil untuk sesuatu tempat itu dapat mencatatkan kadar jenayah sifar, walaupun tempat itu mempunyai tahap fasiliti mencukupi serta prasarana ekonomi yang mampan.

Adakah statistik yang kami kongsikan ini membuatkan anda sedikit sebanyak terkejut dengan realiti sebenar kadar jenayah di negara kita? Penulis pun sebenarnya terkejut kerana tidak menjangkakan negeri kesayangan penulis mencatatkan kadar jenayah yang agak tinggi.


Senapang yang Diharamkan ini Boleh Membunuh 100 Unggas Air Dengan Sekali Tembakan

Pada abad ke-19, telah berlakunya kekurangan bekalan daging akibat permintaan yang semakin tinggi terutamanya di Amerika Utara. Selain itu, permintaan terhadap bulu haiwan dan pelepah burung juga semakin meningkat dalam industri fesyen.

Ramai para pemburu haiwan ketika itu mencari peluang untuk memenuhi permintaan pasaran itu. Mereka melengkapkan diri mereka dengan pelbagai senjata termasuk senapang paling canggih pada waktu itu.

Dalam banyak jenis senapang yang mereka gunakan untuk memburu, beberapa antaranya merupakan senapang gergasi buatan sendiri. Pada waktu itu, pemburu bebas untuk menggunakan cara sendiri kerana tidak banyak undang-undang dan sekatan yang dikenakan untuk mereka memburu.

Bagi pemburu, segala perbuatan mereka biasanya tidak bercerminkan kepada aspek moral tetapi hanya menitikberatkan aspek komersial sahaja bagi memperolehi keuntungan yang maksimum. Salah satu senapang gergasi yang pernah dibina untuk memburu adalah 'senapang punt' yang terkenal.

Bagi sesiapa yang pernah menyaksikan filem Ali Baba Bujang Lapok lakonan seniman P. Ramlee, anda pasti pernah melihat senapang yang digunakan oleh "Chief" yang digelar sebagai 'senapang gajah' di dalam salah satu babaknya. Ia adalah salah satu daripada jenis senapang punt.

Senapang gergasi seberat 45kg hingga 50kg itu mendapat namanya kerana sering dipasang pada bot kecil atau sampan rata yang dikenali sebagai 'punt'. Senapang bersaiz purata tiga meter panjang ini mempunyai saiz muncung senapang 5cm diameter. Ia boleh menembak sehingga 0.5kg bahan letupan dan mampu membunuh sekurang-kurangnya 90-100 unggas air dengan satu tembakan tunggal.

Senapang punt paling besar yang pernah dihasilkan ialah "Tom Irish", seberat 135kg dan lebih daripada 4 meter panjang. Manakala senapang punt paling kecil pula adalah Cannon Herfurth yang hanya seberat 12kg sahaja.

Para pemburu haiwan ini biasanya bekerja dalam kumpulan yang terdiri daripada lapan hingga sepuluh orang. Mereka akan menggabungkan senapang punt mereka untuk mendapatkan hasil unggas air yang maksimum ketika memburu.

Salah seorang pemburu bernama Ray Todd mendakwa, dia dan tiga pemburu lain yang menggunakan senapang patah gergasi itu berjaya menembak mati 419 ekor itik dengan sekali tembakan. Mereka berjaya melakukannya ketika segerombolan besar haiwan itu yang dipercayai hampir satu kilometer panjang sedang terbang di hadapan mereka.

Selepas tembakan pertama itu, itik-itik itu terkejut dan terbang jauh. Tidak lama selepas itu mereka kembali terbang dan mencari makanan. Ray Todd bersama kumpulannya membuat tiga lagi tembakan sepanjang malam itu.

Menjelang waktu subuh, mereka berjaya membunuh lebih daripada 1,000 ekor itik dengan hanya empat tembakan menggunakan empat senapang patah punt itu. Mereka membawa pulang hasil buruan pada malam itu dan menjualnya dengan harga $3.50 sepasang di Baltimore. Ia merupakan malam pemburuan terbaik yang pernah mereka lakukan.

Walau bagaimanapun, memburu dengan senapang punt ini bukanlah sesuatu yang mudah. Selain memerlukan kumpulan yang besar, mereka perlu berhati-hati, sabar menunggu dan mendayung dengan begitu perlahan di dalam tasik. Mereka perlu melakukan perkara ini agar unggas air tidak terkejut dan melarikan diri.

Senapang besar ini akan dipasang oleh pemburu pada sampan mereka. Untuk mendapatkan tembakan yang tepat, mereka terpaksa menggerakkan sampan sekali. Mereka juga perlu menunggu peluang yang baik untuk menembak. Ini kerana selepas satu tembakan, itik-itik yang mereka buru itu tidak akan kembali untuk masa beberapa jam.

Tujuan mereka memasang senapang gergasi itu pada sampan adalah untuk menyerap daya tembakan yang kuat. Satu tembakan akan membuatkan sampan mereka berundur ke belakang. Sekiranya mereka meletakkan senapang itu pada bahu, ia boleh mengakibatkan kecederaan yang serius atau boleh menyebabkan kematian.

Akibat penggunaan senapang punt dan pemburuan yang berleluasa ini, bilangan unggas air di Amerika Syarikat telah menurun secara dramatik. Kerajaan Amerika Syarikat terpaksa campur tangan dan mengharamkan penggunaan senapang gergasi ini seawal tahun 1860-an.

Selepas itu, banyak lagi undang-undang yang telah diperkenalkan Amerika Syarikat yang diperkenalkan bagi pemburuan burung atau unggas air yang terancam. Pada tahun 1918, undang-undang persekutuan telah mengharamkan amalan pemburuan ini secara komersial.

Senapang punt ini juga pernah digunakan secara meluas di United Kingdom pada suatu masa dahulu. Pada tahun 1995, jumlahnya berkurangan kepada hanya 50 unit sahaja di seluruh negara.

Kerajaan United Kingdom telah menghadkan saiz diameter senapang punt di sana dengan ukuran maksimum sebanyak 1.75 diameter sahaja. Sehingga hari ini, masih ada senapang punt yang masih digunakan di sana.

Sejak sambutan Jubli Berlian Ratu Victoria yang diadakan pada tahun 1897, senapang punt ini telah digunakan setiap tahun semasa sambutan itu di Cowbit Wash di Lincolnshire, England. Baru-baru ini, 21 tembakan hormat senapang punt telah dilepaskan pada Jubli Berlian Ratu Elizabeth II.

Kini, undang-undang persekutuan hanya membenarkan penggunaan senapang yang mempunyai 10 tolok sahaja ketika memburu. Selain itu, pemburu juga dikehendaki mempunyai lesen menembak, lesen senjata, permit memburu dan mengikuti peraturan musim memburu yang ketat.


Sejarah Jenama Kasut 'Power'

Semenjak penulis kecil dan sehingga kini, setiap kali ke kedai kasut Bata pasti penulis akan membelek kasut sukan jenama Power yang ada dipamerkan di semua kedai jenama tersebut.

Tidak dapat dinafikan kasut itu mempunyai rekaan yang agak menarik namun ada ketikanya seakan-akan diinspirasikan daripada jenama lain yang lebih besar, daripada segi rekaan serta corak yang digunakan.

Jenama Power merupakan antara kasut sukan mampu milik yang menawarkan produk berkualiti dengan harga yang rendah. Bagaimanapun, penulis selalu tertanya-tanya; kenapa jenama ini selalu dipandang rendah berbanding jenama lain seperti jenama N, A atau R?

Rasanya kita semua tahu kasut jenama Power memang hanya dijual melalui cawangan-cawangan kedai Bata. Berbeza dengan jenama-jenama sukan yang lebih gah, Power tidak mempunyai cawangan butik sendiri melainkan di beberapa negara tertentu.

Ini kerana memang sejak mula lagi jenama Power dibangunkan sebagai salah satu cabang syarikat Bata meluaskan perniagaan mereka, cuba mengeluarkan produk sukan.

Pada awalnya, Bata International, syarikat induk kepada jenama Bata merancang untuk mengeluarkan kasut sukan dengan penubuhan Power Athletics pada tahun 1971. Bagaimanapun, kasut keluaran Power Athletics ketika itu tidak menggunakan jenama 'Power' tetapi menggunakan nama yang berbeza iaitu 'Flash.' Lihat logo jenama Power yang ada sekarang - mungkin sekarang anda boleh faham dari mana datangnya logo tersebut.

Boleh dikatakan mendapat sambutan, Power Athletics merasakan mereka perlu melakukan penjenamaan semula produk mereka, dengan jenama 'Flash' dirasakan agak terhad dan kurang sesuai bagi membina identiti jenama itu. Pada tahun 1979, Power Athletics secara rasminya mula memasarkan produk dengan menggunakan jenama Power, seiring dengan nama asal syarikat mereka.

Produk kasut sukan keluaran Bata sebelum adanya Power sebenarnya sudah dikenali ramai, dengan beberapa produk mereka seperti Bata Wilson, kasut bola keranjang yang menjadi kegilaan ramai serta kasut berbasikal Bata Biker mendapat sambutan menggalakkan.

Jenama Power dicipta bagi meneruskan kesinambungan yang telah dibina sekian lama dan kasut-kasut keluaran Power mula mendapat tempat di kalangan atlit serta olahragawan, berikutan fungsinya yang baik, berkualiti dan yang lebih penting harganya yang jauh lebih murah berbanding jenama lain.

Penerimaan orang ramai semakin menggalakkan khasnya kasut bola sepak sehinggakan Bata dan Power menjadi antara 13 penaja rasmi kasut sukan untuk digunakan semasa temasya bola sepak Piala Dunia di Mexico pada tahun 1986.

Seandainya anda berbual tentang kasut, pasti ramai yang menyimpan stigma bahawa kasut Power tidak sebaik jenama-jenama lain. Realitinya kita semua tidak mengamalkan penggunaan yang sama dan sudah pastilah setiap orang mempunyai daya ketahanan kasut yang berbeza.

Bagi penulis, kasut Power merupakan antara produk yang penulis yakini sehingga kini dan beberapa pasang kasut yang dibeli, tidak banyak bezanya dengan jenama lain daripada segi ketahanan. Tak dapat dinafikan, pemasaran jenama lain berjaya membuatkan wujudnya kasta di antara jenama-jenama itu dengan jenama seperti Power yang jarang dipopularkan.

Walaupun jenama Power di Malaysia boleh dikatakan sebagai 'kasut sukan untuk budak sekolah', di India lain pula kisahnya. Jenama Power mendapat sambutan hangat dengan Power menjadi antara jenama kasut paling terkenal di sana. Ini turut sama dibantu dengan pembukaan kilang yang mengeluarkan kasut jenama tersebut di sana.

Berikutan kedudukan India sebagai pasaran terbesar jenama Power, Bata mengambil keputusan melancarkan tiga siri baru produk Power di India pada tahun 2018 seterusnya merasmikan pembukaan butik eksklusif jenama Power di Uttar Pradesh pada bulan Mac 2018.

Adakah pembukaan butik eksklusif seperti ini dapat membantu meningkatkan keyakinan orang ramai yang Power bukan sekadar jenama kasut sukan budak sekolah? Kita tungguh dan lihat kelak.


Kisah Ramalan William Thomas Stead 26 Tahun Sebelum Tragedi Titanic Karam

Tragedi malang kapal penumpang British RMS Titanic yang karam pada 15 April 1912, adalah bencana maritim yang paling dahsyat pernah dicatatkan dalam sejarah moden.

Semasa pelayaran sulungnya dari Southampton, England, ke Bandaraya New York, kapal besar itu telah berlanggar dengan sebuah ketulan ais gergasi di Laut Atlantik Utara. Kejadian itu telah mengakhiri perjalanan pertama dan terakhir kapal itu, menyebabkan ia tenggelam 3,787 meter di dasar laut.

Ketika kejadian itu berlaku, kira-kira 2,224 orang sedang berada di atas kapal RMS Titanic. Hanya 710 sahaja yang terselamat dan dihantar ke New York oleh RMS Carpathia, kapal yang memberikan respon kepada panggilan kecemasan Titanic.

Sebelum RMS Titanic berlepas dari Southampton, ia dianggap sebagai sebuah kapal yang tidak akan karam. Kapal itu dilengkapi dengan pelbagai peralatan keselamatan yang canggih seperti pintu masuk kedap udara dan ruang kedap air yang direka untuk memastikan kapal itu dapat bertahan sekiranya berlaku sebarang kemalangan.

Walau bagaimanapun, sistem keselamatan yang canggih itu tidak dapat mengelakkan kapal besar itu karam. Pelanggaran ketulan ais besar yang tidak dijangka itu menyebabkan kapal itu pecah, dipenuhi air dan tenggelam.

Namun, apa yang paling ketara mengenai kekurangan sistem keselamatan Titanic adalah kekurangan bot keselamatannya. Kekurangan ini bertanggungjawab terhadap sebahagian besar kematian para penumpangnya. Bot keselamatan yang ada ketika kapal itu mula berlayar hanya mampu menampung kira-kira 50 peratus penumpang sahaja.

Anehnya, 26 tahun sebelum Titanic memulakan pelayaran sulungnya, seorang wartawan penyiasat British bernama William Thomas Stead telah cuba memberi amaran kepada orang ramai mengenai kelemahan sistem keselamatan dan kekurangan bot kecemasan yang dihadapi oleh kapal-kapal besar yang baru dibina.

Amarannya itu dimuatkan dalam sebuah kisah pendek bertajuk "Bagaimana Mail Steamer Karam di Tengah Lautan Atlantik, Oleh Salah Seorang Mangsa". Artikelnya itu telah diterbitkan di dalam akhbar Pall Mall Gazette pada bulan Mac 1886.

Cerita pendek itu mengisahkan tentang seorang penumpang British bernama Thomas yang menaiki kapal pelayaran yang baru dibina dan memulakan pelayaran sulungnya ke Amerika Syarikat.

Selepas berlepas, Thomas menyedari bahawa kapal itu hanya memiliki sejumlah kecil bot kecemasan. Jumlah itu tidak mencukupi untuk menampung semua penumpang dan anak kapal sekiranya berlaku sebarang kemalangan.

Beberapa hari selepas berlayar, kapal Mail Steamer itu telah berlanggar dengan sebuah kapal pelayaran sesat yang lain. Disebabkan kabus tebal menghalang penglihatan, mereka hanya menyedari keadaan itu apabila kedua-dua buah kapal itu sudah terlalu dekat antara satu sama lain.

Selepas berlakunya pelanggaran itu, kekecohan mula berlaku apabila penumpang dan anak kapal menyedari kapal yang mereka naiki itu mempunyai bot kecemasan yang tidak mencukupi untuk semua orang.

Daripada semua 916 orang yang berada di atas kapal Mail Steamer itu, hanya 200 orang sahaja yang berjaya menaiki bot kecemasan manakala lebih daripada 700 orang telah terkorban. Thomas berjaya menyelamatkan dirinya dengan terjun ke dalam air dan berenang ke arah salah satu bot kecemasan.

Kisah itu diakhiri dengan komen editorial ringkas daripada penulis yang menyatakan "Inilah apa yang mungkin akan berlaku sekiranya sesebuah kapal itu berlayar tanpa dilengkapi dengan bot kecemasan yang cukup. Walau bagaimanapun, kisah peringatan yang ditulis oleh William Thomas Stead itu tidak begitu mendapat perhatian ketika ia diterbitkan.

Bukan itu sahaja cerita yang diterbitkan oleh Stead. Dia telah menerbitkan sebuah lagi cerita pendek pada tahun 1892, 20 tahun sebelum kejadian Titanic karam.

Cerita keduanya itu dinamakan From the Old World to the New, mengisahkan tentang sekumpulan pekerja sebuah kapal yang membantu penumpang RMS Majestic, sebuah kapal fiksyen yang karam akibat bertembung dengan ketulan ais besar di Utara Atlantic.

Selepas berlakunya tragedi sebenar yang menimpa Titanic, orang ramai mula melihat kedua-dua cerita pendek yang dihasilkan oleh Stead itu sebagai satu ramalan dengan ketepatan yang menakutkan.

Walau bagaimanapun, kebetulan paling aneh yang menjadi perdebatan pada masa itu adalah fakta bahawa William Thomas Stead telah meninggal dunia dalam tragedi Titanic karam itu sendiri.

Pada pelayaran sulung Titanic itu, Stead telah menaiki kapal itu sebagai penumpang kelas pertama dan dia bertujuan untuk menghadiri persidangan damai di Carnegie Hall di New York. Menurut beberapa orang yang terselamat, Stead dalah seorang penumpang yang ceria dan kagum dengan ketelitian reka bentuk kapal itu.

Ketika kapal Titanic sedang tenggelam, salah seorang mangsa yang terselamat bernama Philip Mock mendakwa dia melihat Stead berpaut pada serpihan kapal dengan seorang penumpang lain bernama John Jacob Astor. Astor merupakan seorang pegawai tentera, usahawan dan penulis Amerika.

Mayat Stead tidak pernah ditemui. Dia tenggelam di dalam air sejuk di Antlantik bersama-sama dengan ramai lagi mangsa yang gagal mendapatkan tempat duduk dalam bot kecemasan Titanic. Amaran yang pernah ditulisnya hanya dipandang serius apabila kekurangan bot kecemasan terbukti menjadi penyebab utama kepada bencana paling buruk dalam sejarah maritim itu.


Kisah Kematian Pengasas Versace Dan Pembunuhnya Yang Gilakan Publisiti

Dilahirkan sebagai Giovanni Maria Versace pada 2 December 1946, dia adalah seorang pereka fesyen Itali dan merupakan pengasas kepada jenama terkenal dunia iaitu Versace. Syarikatnya merupakan pengeluar fesyen antarabangsa yang menghasilkan aksesori, minyak wangi, alat solek, perabot rumah dan pakaian.

Pada tahun 1997, Gianni Versace yang berumur 50 tahun ketika itu sememangnya diketahui sebagai seorang yang mesra serta mempunyai rakan ternama seperti mendiang Puteri Diana, Madonna, Elton John, Naomi Campbell dan ramai lagi.

Dia dan pasangan yang bersama dengannya selama 15 tahun iaitu Antonio D'Amico sering menghadiri pesta dan keraian antarabangsa. Beberapa hari selepas menghadiri pertunjukan koleksi fesyennya di Paris, Gianni dan pasangannya telah pulang ke rumah agam mereka di Pantai Miami.

Biasanya, Gianni akan menyuruh pembantunya untuk keluar membeli kopi dan akhbar. Akan tetapi, pada tanggal 15 Julai 1997 dia telah mengubah sedikit rutin hariannya itu. Mungkin kerana ingin menikmati udara segar dan cahaya matahari Florida, dia memutuskan untuk keluar berjalan kaki ke kafe berdekatan.

Setelah selesai membeli segala keperluannya, Gianni pulang berjalan kaki ke rumahnya semula. Ketika sedang membuka pagar rumahnya, seorang lelaki muda yang memakai baju kelabu, berseluar pendek hitam dan bertopi putih telah menghampiri pereka fesyen itu dan menembaknya sebanyak dua kali di kepala.

Pasangannya D'Amico yang berada di dalam rumah ketika itu terdengar bunyi tembakan. Dia kemudian berlari keluar dan mendapati Gianni terbaring berlumuran darah di tangga pintu pagarnya. Jantungnya seakan berhenti berdegup ketika itu.

Spekulasi awal yang berlegar mengenai pembunuhan Gianni Versace itu adalah ia dilakukan seperti gaya pembunuhan mafia. Ketua Polis Pantai Miami, Richard Barreto memberitahu The Guardian bahawa dia percaya Gianni telah menjadi sasaran pembunuh tetapi enggan mengesahkan tentang khabar angin bahawa ada orang yang telah mengupah pembunuh upahan untuk menembak Gianni.

Rakan-rakan dan pereka fesyen antarabangsa lain sangat terkejut mendengar berita itu. Salah seorang pereka fesyen terkenal iaitu Giorgio Armani berkata, dia mengutuk sekeras-kerasnya keganasan dan kekejaman pembunuhan yang dilakukan terhadap Gianni itu.

Penyanyi terkenal Elton John pula memberitahu bahawa dia telah berhubung dengan Gianni sebelum kejadian itu untuk merancang percutian mereka bersama-sama. Elton John juga mendakwa dia begitu rapat dengan Gianni sehingga sebahagian hidupnya "mati" apabila menerima berita kematian pereka fesyen itu.

Abang kepada Gianni iaitu Santo Versace dan adiknya Donatella Versace terbang dari Itali sebaik sahaja menerima berita menyedihkan itu. Donatella akhirnya mengambil alih jenama fesyen Versace yang terkenal itu.

Donatella berkata, ketika dia mengambil alih perniagaan abangnya itu, seluruh dunia memandangnya dan menganggap bahawa dia tidak akan berjaya seperti abangnya. Dia juga berfikiran sebegitu kerana terlalu sedih dengan kematian yang menimpa abang kesayangannya itu.

Salah sebuah kamera litar tertutup telah berjaya merakam kejadian tembakan itu dan salah seorang saksi di tempat kejadian telah mengekori suspek sehingga ke sebuah garaj berhampiran. Di garaj itu, pihak polis telah menemui pakaian yang telah digunakan suspek semasa kejadian tembakan itu.

Polis juga telah menjumpai sebuah trak pikap berwarna merah yang dilaporkan dicuri dari New Jersey. Di dalam trak itu, polis menemui pengenalan diri yang mempunyai nama suspek, Andrew Cunanan. Seperti kebanyakan sociopath, Cunanan sengaja meninggalkan identitinya kerana mahu menjadi terkenal dan gilakan perhatian.

Rupa-rupanya, Cunanan yang berusia 27 tahun ketika itu adalah salah seorang yang berada dalam senarai 10 Penjenayah Paling Dikehendaki oleh FBI. Gianni Versace adalah mangsa bunuhnya yang kelima di seluruh negara. Kini pihak polis sedang giat memburunya.

Cunanan yang dibesarkan di California itu sebenarnya adalah seorang budak lelaki Katolik yang berpewatakan menarik, cerdas dan cergas. Semasa berada di sekolah menengah, dia mengaku bahawa dirinya adalah seorang homoseksual. Dia mempunyai citarasa yang tinggi dan mengimpikan kehidupan yang kaya dan terkenal.

Setelah tercicir dari kolej, dia mula mencari sugar daddy dan dikatakan telah menjual dadah pada masa yang sama. Dua mangsa terawal Cunanan adalah lelaki muda yang mempunyai hubungan intim dengannya. Cunanan menyatakan salah seorang daripadanya adalah "teman baiknya" manakala seorang lagi merupakan bekas kekasihnya.

Mangsa ketiganya pula adalah seorang ejen hartanah yang agak tua tetapi kaya. Cunanan telah menyeksa lelaki itu sebelum membunuhnya. Manakala mangsa keempatnya pula adalah seorang penjaga tanah perkuburan Kristian di New Jersey. Lelaki itu dibunuh kerana Cunanan ingin mencuri trak merah Ford keluaran 1995 miliknya, untuk dipandunya ke Florida bagi membunuh Gianni Versace.

Cunanan begitu taksub dengan Gianni malah mendakwa mengenali pereka fesyen itu. Dia telah menetap di sebuah motel yang terletak 6 km dari rumah agam Gianni selama dua bulan sebelum pembunuhan itu.

Pihak polis mengambil masa selama 8 hari untuk menemui Cunanan. Akan tetapi, suspek kejadian bunuh Gianni Versace itu telahpun mati ketika ditemui. Selepas menembak Gianni, Cunanan telah bersembunyi di sebuah rumah bot milik seorang ahli perniagaan di pelabuhan kapal.

Seorang penjaga yang memeriksa pelabuhan itu telah terdengar bunyi tembakan di salah sebuah bot dan menghubungi pihak polis sejurus selepas itu. Pasukan SWAT tiba di tempat kejadian dan melemparkan gas pemedih mata ke atas bot yang disyaki menjadi tempat persembunyian Cunanan.

Apabila mereka menyerbu bot itu, Cunanan telahpun ditemui mati dengan kesan tembakan pada mukanya. Pihak berkuasa percaya Cunanan telah membunuh dirinya sendiri.

Dalam satu siri televisyen American Crime Story musim kedua arahan Ryan Murphy, Edgar Ramirez telah melakonkan watak Gianni Versace, Darren Criss sebagai Andrew Cunanan, Penelope Cruz sebagai Donatella Versace dan Ricky Martin sebagai Antonio D'Amico.

Walau bagaimanapun, keluarga Versace tidak pernah memberi kebenaran atau terlibat dalam rancangan televisyen yang menceritakan tentang pembunuhan Gianni Versace itu. Oleh itu, rancangan TV itu hanya boleh dianggap sebagai karya fiksyen.

Ini bukanlah kali pertama keluarga Versace membantah adaptasi kisah Gianni ke dalam filem atau dokumentari. Sebelum ini, mereka pernah membantah filem House of Versace yang diterbitkan pada 2013, begitu juga dengan buku yang menjadi inspirasi filem itu yang ditulis dan diterbitkan pada tahun 2010 oleh Deborah Ball.

Donatella Versace telah bercakap dengan Penelope Cruz yang memainkan wataknya di dalam siri American Crime Story musim kedua. Mereka berdua adalah sahabat dan Penelope berjanji akan melakonkan watak itu sebaik-baiknya tetapi Donatella tetap tidak akan menonton rancangan itu kerana ia dihasilkan berdasarkan sebuah buku yang penuh kepalsuan.

Manakala bagi Penelope pula, dia berharap Donatella akan menimbang semula keputusannya itu. Dia berharap Donatella akan gembira setelah menonton siri TV yang dilakonkannya itu. Namun, Penelope tetap menghormati apa jua keputusan Donatella.


The Musalman - Satu-satunya Akhbar yang Masih Ditulis Tangan dan Berusia Lebih 90 Tahun

Dengan adanya teknologi digital, kini maklumat dapat disebarkan ke seluruh dunia dengan begitu pantas. Anda hanya perlu menaip, merekod dan menghantar sahaja bagi membolehkan maklumat itu tersebar ke seluruh pelusuk dunia.

Walaupun kini ramai yang memilih untuk membaca eBook dan akhbar digital, tetapi ada lagi sesetengah orang yang lebih gemar membaca buku dan akhbar sebenar.

Namun, apa yang dilakukan oleh sebuah syarikat akhbar yang beroperasi di bandar Chennai, India, ini lebih daripada sekadar mengekalkan tradisi. Akhbar Musalman adalah akhbar bahasa Urdu paling tua yang ditulis dengan tangan dan telah wujud sejak 90 tahun yang lalu.

Syarikat akhbar ini telah ditubuhkan pada tahun 1927 oleh Syed Azathulla. Hari ini, akhbar itu disunting oleh cucunya sendiri iaitu Syed Arifullah yang mengambil alih tugas itu selepas ayahnya, Syed Fazlullah meninggal dunia.

Selain editor Arifullah, syarikat akhbar cawangan Chennai itu juga mempunyai tiga orang pakar kaligrafi yang digelar 'katib' yang menulis akhbar itu secara harian. Syarikat itu juga mempunyai tiga orang wartawan yang akan mencari dan mengumpul berita untuk dimuatkan dalam akhbar Musalman.

Kaligrafi sememangnya mempunyai kedudukan istimewa di kalangan umat Islam di India kerana ia telah berakar dalam kesenian Islam sejak sekian lama. Jawatan katib yang memiliki kemahiran dalam seni penulisan kaligrafi juga dipandang tinggi sejak dahulu sehinggalah sekarang.

Suatu masa dahulu, semua akhbar berbahasa Urdu di India mengikuti tradisi ditulis dengan tangan sehinggalah pada tahun 1980-an. Walaupun kebanyakan akhbar telah menyesuaikan proses pencetakan mereka mengikuti perkembangan teknologi digital terkini, akhbar The Musalman masih terus berusaha menghidupkan kaedah tradisi.

Akhbar yang mempunyai empat halaman itu ditulis tangan dengan susah payah. Sekiranya berlaku apa-apa kesilapan, seluruh halaman perlu ditulis semula. Malah, kebanyakan iklan dalam akhbar itu juga dilukis tangan walaupun mereka sering menerima iklan itu dalam bentuk digital.

Setelah selesai, satu negatif produk siap digunakan untuk menghasilkan plat pencetakan. Cara beginilah yang dilakukan oleh kakitangan The Musalman untuk menghasilkan akhbar mereka setiap hari sejak tahun 1927.

Syed Arifullah memberitahu ketika ditemubual Daily Mail bahawa seni kaligrafi atau seni khat adalah jantung akhbar itu. Sekiranya jantungnya dikeluarkan, maka tiada apa lagi yang akan tinggal.

Pejabat The Musalman di Chennai terletak di sebuah bangunan yang hanya mempunyai keluasan 800 kaki persegi dan dilekangkapi dengan kemudahan yang sederhana. Namun, ia bukanlah penghalang kepada semangat pasukan itu untuk bekerja.

Menurut ketua katib iaitu Rahman Husseini, para pekerja menumpukan perhatian, mempercayai dan bersedia melakukan kerja mereka sepenuh tumpuan hingga "akhir nafas" mereka. Syed Arifullah memberitahu Khaleej Times bahawa mereka adalah seperti sebuah keluarga.

Syarikat akhbar The Musalman juga mempunyai koresponden di seluruh India termasuk Hyderabad, Kolkata, Mumbai dan New Delhi. Ini kerana mereka juga mempunyai pelanggan tetap di seluruh tempat itu.

Walaupun kebanyakan daripada pelanggan akhbar itu beragama Islam, namun ada juga pelanggan yang beragama Hindu yang memahami bahasa Urdu membacanya. Akhbar The Musalman itu diedarkan sebanyak 21,000 naskah setiap hari dan dijual pada harga kurang daripada 1 rupee bersamaan 5 sen.

Ramai juga orang-orang terkenal seperti pemimpin agama, kerabat diraja, penulis dan penyair yang menyumbang kepada akhbar itu sama ada dari segi penulisan atau sokongan. The Musalman adalah lebih daripada sekadar sebuah surat khabar, malah ia adalah satu seni.

Sebelum ini, sekiranya ada berita terbaru yang diperolehi oleh wartawan, maka keseluruhan halaman itu terpaksa diolah dan ditulis semula. Kini, bahagian di sebelah kiri muka hadapan akan dibiarkan kosong bagi memberi ruang kepada berita terbaru yang sampai sebelum jam 3 petang. Akhbar The Musalman biasanya akan diterbitkan pada lewat petang setiap hari.

Sebahagian besar keuntungan yang dibuat oleh akhbar The Musalman adalah melalui ruangan iklan walaupun harga yang ditawarkan mereka adalah sederhana. Namun, ia mencukupi untuk menampung gaji para pekerja yang kebanyakannya bekerja di situ atas minat.

Biasanya, ruangan iklan The Musalman sering disewa oleh pelbagai agensi swasta dan kerajaan. Kebanyakan iklan yang dibuat akan dilukis dalam warna hitam putih melainkan jika ada permintaan iklan berwarna.